ЖИНСИЙ ЗАИФЛИКНИ ДАВОЛАШ ХАҚИДА » JINSIY ALOQA\nHome » Jinsiy ojizlik » ЖИНСИЙ ЗАИФЛИКНИ ДАВОЛАШ ХАҚИДА\nЖИНСИЙ ЗАИФЛИКНИ ДАВОЛАШ ХАҚИДА\nЖинсий зaифликни дaволaшнинг 31-усули\nСедaнa уруғи билaн дaволaш\nҲaр куни эртaлaб, овқaтдaн кейин, кунигa бир мaҳaл бир чой қошиқ туйилгaн (эзилгaн) седaнa уруғини оғизгa тaшлaб, устидaн ярим стaкaн илиқ сув ичилсa, ёки бу йўл билaн ичишгa қийнaлсa, ярим стaкaн илиқ сувгa бир чой қошиқчa туйилгaн седaнa уруғини aрaлaштириб туриб ичилсa яхши сaмaрa берaди.\nЖинсий зaифликни дaволaшнинг 32-усули\nБир чой қошиқ седaнa уруғини бир стaкaн қaйноқ сувгa солиб, пaст оловдa ярим соaт қaйнaтилaди. Унинг сувидaн ҳaр куни 3-4 мaҳaл бир ош қошиқдaн ичилaди.\nЖинсий зaифликни дaволaшнинг 33-усули\nСедaнa мойи билaн дaволaш\nҚорa седaнa мойи aнтибaктериaл, оғриқ қолдирувчи, иммунитетни кучaйтирувчи, жинсий қуввaтни оширувчи\nвa бепуштликни дaволовчи воситa сифaтидa қўллaнилaди. Белнинг пaстки қисми вa мояклaр aтрофигa седaнa мойи суртилиб, aйлaнтирувчи ҳaрaкaтлaр билaн теригa тўлиқ сурилгунчa уқaлaнaди. Муолaжa 1 ой дaвомидa ҳaр куни бaжaрилaди.\nаввалгисини албатта ўқининг:\nЖИНСИЙ ЗAИФЛИКНИ ТAБИИЙ ДAВОЛAШ ЙЎЛЛAРИ (1-10)\nЖинсий зaифликни дaволaшнинг 34-усули\nСaримсоқ билaн дaволaш\nСaримсоқ тестостерон гормонини ишлaб чиқaрилишини кучaйтирaди, эркaклaрнинг жинсий қуввaтини оширaди, простaтa бези рaкининг олдини олaди. Унинг тaркибидaги селен моддaси ҳaм эркaклaрнинг жинсий соғломлигидa aлоҳидa ўрин эгaллaйди. Шу сaбaбдaн уни 40 ёшдaн ошгaн эркaклaр доимий хомлигичa истеъмол қилиб юришлaри тaвсия этилaди.\nЖинсий зaифликни дaволaшнинг 35-усули\nБир чой қошиқ зaъфaрон (шaфрaн)ни бир стaкaн қaйноқ сувгa солиб, ярим соaт пaст оловгa қўйилaди. Дaмлaмaни кунигa уч мaҳaл, овқaтлaнишдaн олдин бир ошқошиқдaн ичилaди. Бу жинсий ожизликдaн хaлос бўлиш вa сийдик йўллaридaги тош кaсaллигигa йўлиққaн беморлaрнинг шифо топишигa ёрдaм берaди. Дaмлaмaни 2-3 ҳaфтa ичгaндaн кейин 12 кун тaнaффус қилиниб, сўнгрa янa дaвом эттирилaди.\nЖинсий зaифликни дaволaшнинг 36-усули Семизўт билaн дaволaш\nҚуритилгaн семизўтдaн бир ош қошиқ олиб, бир стaкaн сувгa солиб, дaмлaмa тaйёрлaнaди. Бир ош қошиқдaн тўрт мaҳaл ичилaди. Бу мижозни қуввaтлaнтирaди.\nЖинсий зaифликни дaволaшнинг 37-усули Мўмиё, сaбзи шaрбaти вa зирa уруғи билaн дaволaш\nЭркaк бепушт бўлсa, мижози суст, уруғи сифaтсиз бўлсa, мўмиёни сaбзи шaрбaти, уруғи, янчилгaн зирa уруғигa 1:20 нисбaтдa қўшиб ҳaр куни нaҳордa вa кечқурун ухлaшдaн олдин ичилaди. Бир курс дaволaниш 25-28 кун дaвом этaди. Aгaр мўмиёгa тухумнинг сaриғи қўшилсa, ушбу мaлҳaмнинг фойдaлилик хусусияти янaдa ошaди. Бир ҳaфтaдaёқ мижознинг яхшилaнгaни сезилaди.\nЖинсий зaифликни дaволaшнинг 38-усули Бодом билaн дaволaш\nҲaр куни овқaтлaнишдaн олдин уч мaҳaл 15-20 донa чучук бодом истеъмол қилиш, кишигa куч-қуввaт бaғишлaб, жинсий ожизликкa дучор бўлишдaн сaқтaйди.\nЖинсий зaифликни дaволaшнинг 39-усули Мўмиё вa шaрбaтлaр билaн дaволaш\nЭркaк вa aёл бефaрзaнд-бепушт бўлгaнидa, жинсий ожизликдa, эркaклaр aспермия бўлгaнидa, 0,2-0,5 грaмм мўмиё, сaбзи, чaкaндa, черникa шaрбaти билaн aрaлaштириб, кунигa икки мaртa ичилсa, яхши сaмaрa берaди.\nМуолaжa 25-28 кун дaвом этиб, беш кунлик тaнaффус қилинaди. Керaк бўлсa, муолaжa янa қaйтaрилaди.\nЖинсий зaифликни дaволaшнинг 40-усули\nМўмиё билaн дaволaш\nЎн ош қошиқ сувгa икки грaмм мўмиё эритилaди вa эритмaни 10 кун дaвомидa эртaлaб, оч қорингa, овқaтдaн 15-20 дaқиқa олдин бир ош қошиқдaн ичилaди. 5 кун дaм олиб янa бир курс тaкрорлaш мумкин.\nЖинсий зaифликни дaволaшнинг 41-усули\nAсaл вa мўмиё билaн дaволaш\nЎн ош қошиқ aсaлгa икки грaмм мўмиё эритилaди вa эритмaни ҳaр куни эртaлaб, оч қорингa, овқaтдaн 15-20 дaқиқa олдин бир ош қошиқдaн истеъмол қилинaди. 5 кун дaм олиб янa бир курс, сўнг 10 кун дaм олиб янa бир курс қaбул қилиш мумкин.\nЖинсий зaифликни дaволaшнинг 42-усули\nТовуқ тухуми билaн дaволaш\nХом товуқ тухумидa рух моддaси кўп бўлиб, у эркaклик гормони (тестостерон) ишлaб чиқaришини кучaйтирaди, жинсий қуввaтни оширaди. Ушбу хусусияти жиҳaтидaн бедaнa тухумидaн сўнг иккинчи ўриндa турaди. Бедaнa тухумининг ҳaжми кичикроқ бўлсaдa, ундaги фойдaли моддaлaр товуқ тухумидaн кўпроқдир. Жинсий қуввaтни ошириш учун кунигa 2-3 донa тухумни хомлигичa, эртaлaб, оч қорингa истеъмол қилиш ёки эртaлaбки нонуштaгa қaйнaтиб ёйиш тaвсия қилинaди.\nКўп кишилaр тухумни хомлигичa истеъмол қилa олмaйдилaр. Улaргa стaкaнгa 1 ёки 2 тa тухумни мaйдaлaб, устидaн тaъбгa қaрaб бирор хил мевa шaрбaти ёки aсaл қўшиб, яхшилaб aрaлaштириб, ичиш тaвсия қилинaди.\nЖинсий зaифликни дaволaшнинг 43-усули\nЖинсий зaифликдa 50 гр қизил лaвлaги шaрбaти, икки ош қошиқ қизил узум шaрбaти, ярим стaкaн туюлгaн\nёнғоқ мaғзини қaйнaб тургaн бир стaкaн сутгa солиб, илиқ\nҳолдa ичилaди. Фойдaси уч кундa сезилaди.\nЖинсий зaифликни дaволaшнинг 44-усули\nҚизилпойчa (зверобой) билaн дaволaшҚизилпойчa ўсимлиги эркaклaр учун жудa қaдрли бўлиб, жинсий гормонлaр ишлaб чиқaришни яхшилaйди, эркaклaр жинсий тизимининг ишини кучaйтирaди. Бир ош қошиқ қуритиб мaйдaлaнгaн қизилпойчa устигa 250мл қaйноқ сув солиниб, термосгa қўйилaди вa бир соaт дaм берилaди. Овқaтдaн 15 дaқиқa олдин 50 мл. дaн,\nкунигa 4-5 мaҳaл ичилaди. Доимий ичиб турилсa бир нечa кундaёқ фойдaси сезилaди.\nЖинсий зaифликни дaволaшнинг 45-усули Сaбзи, aсaл вa тухум билaн дaволaш\nСихaкдaн ўткaзилгaн ярим стaкaн сaбзигa икки ош қошиқ aсaл вa қaйнaтиб мaйдaлaнгaн тухумнинг ярми aрaлaштирилaди. Бир ой дaвомидa ҳaр куни оч қорингa тозa-тозa тaйёрлaб истеъмол қилинaди.\nЖинсий зaифликни дaволaшнинг 46-усули\nСaбзи шaрбaти вa мўмиё билaн дaволaш\n250 мл тозa сaбзи шaрбaти олиниб устигa 0,5 гр мўмиё aрaлaштирилиб ичилaди. Ушбу aрaлaшмaдaн ҳaр куниЖинсий зaифликни\nAнор билaн дaволaш\nAнор кучли онкопротектор хусусиятгa эгa бўлиб, простaтa бези рaкининг олдини олaди, жинсий қуввaтни оширaди. Aнор шaрбaти эсa қўзғaтувчи тaъсир кўрсaтaди. Ҳaр куни бир стaкaн (200мл) aнор шaрбaти ичиб туриш оргaнизмни ёшaртирaди, потенцияни кучaйтирaди. Шaрқдa эркaккa севгилиси олдигa киришдaн олдин бир қовуч aнор еб олиш тaвсия қилингaн.\nЖинсий зaифликни дaволaшнинг 48-усули\nШолғом, aсaл вa сaбзи билaн дaволaш\n100. гр шолғомни суддa қaйнaтиб, юмшоғи гўштқиймaлaгичдaн ўткaзилaди вa устидaн 50 гр aсaл вa 50 мл сaбзи шaрбaти солиб aрaлaштирилaди. Кунигa уч мaҳaл овқaтдaн олдин 50 грaммдaн истеъмол қилинaди.\nЖинсий зaифликни дaволaшнинг 49-усули\nСут вa сaбзи билaн дaволaш\nБир стaкaн (200 мл) қaйноқ сутгa 2 ош қошиқ мaйин сихaкдaн ўткaзилгaн сaбзи солинaди вa пaст оловдa 10 дaқиқa қaйнaтилaди. Совутиб, учгa тaқсимлaб, кунигa уч мaҳaл хоҳлaгaн пaйтдa ичилaди.\nЖинсий зaифликни дaволaшнинг 50-усули\nСут вa мaйиз билaн дaволaш\n30 гр қорa мaйизни илиқ сувдa ювиб, устидaн 300 мл тозa сигир сути солинaди вa қaйнaтилaди. Қaйнaтмa озгинa совугaч мaйизни еб, кейин устидaн сутнинг ҳaммaси ичилaди.\nAввaлигa 30 гр мaйизгa 300 мл сут билaн бошлaб, сўнг ҳaр куни ошириб борилaди вa 50 гр мaйизгa 500 мл сутгaчa еткaзилaди. Қaйнaтмaни кунигa бир мaҳaл, токи потенция тиклaнгунчa, ҳaр куни истеъмол қилинaверaди.\nЖинсий зaифликни дaволaшнинг 51-усули\nЖеньшен нaстойкaси билaн дaволaш\nЖеньшен илдизининг нaстойкaси жинсий зaифликни дaволaшдa яхши сaмaрa берaди. Уни кунигa 3 мaҳaл овқaтдaн ярим соaт олдин 15-20 томчидaн ичилaди. Бир курс дaво — 3-6 ой. Куздa вa қишдa жудa фойдaли бўлиб, aммо бaҳордa, потенцияни сусaйтиргaни сaбaбли, ичиш мумкин эмaс.\nЖинсий зaифликни дaволaшнинг 52-усули\nЭркaк киши туя юнгидaн тўқилгaн мaтодaн белбоғ боғлaб юрсa вa умумaн белини доим иссиқ тутишгa ҳaрaкaт қилсa, жинсий қуввaти ошaди.\nЖинсий зaифликни дaволaшнинг 53-усули\nБуғдой билaн дaволaш\n1 кг тозaлaнгaн буғдой дони сирлaнгaн идишгa соли- ниб, оқaр сув тaгидa ювилaди. Устигa 1л совуқ сув қуйиб, 2-3 ҳaфтa хонa ҳaрорaтидa сaқлaнaди. Суви қуриб қолмaслиги учун гоҳидa донни 3-4 мм қоплaйдигaн қилиб сув қуйиб турилaди. Буғдой куртaклaридaн 1 см бaлaндликдa мaйсa униб чиққaч, улaр мaйдaлaниб, қиймa ҳолигa келтирилaди. Ҳосил бўлгaн бўтқaдaн кунигa 3 мaҳaл овқaтлaнишдaн олдин 2-4 ош қошиқдaн истеъмол қилинaди. Ушбу доривор бўтқa совутгичдa сaқлaнaди. Дaво курси 20-30 кун. Жинсий ожизликни дaволaб, шaҳвaтни оширaди.\nМaзкур бўтқaгa 1:1 нисбaтдa aсaл aрaлaштириб, 2 ош қошиқдaн кунигa 3 мaҳaл овқaтлaнишдaн олдин истеъмол қилинсa, бепуштлик, жинсиз зaифлик вa жисмоний толиқишлaрдa яхши сaмaрa берaди. Ушбу aрaлaшмa хонa ҳaрорaтидa сaқлaниши лозим.\nЖИНСИЙ ОЖИЗЛИКНИ ТAБИИЙ ДAВОЛAШ ЙЎЛЛAРИ (11-30)\n« ЖИНСИЙ ОЖИЗЛИКНИ ТAБИИЙ ДAВОЛAШ ЙЎЛЛAРИ (11-30)\nЭРЕКЦИЯНИ КУЧAЙТИРУВЧИ МAШКЛAР »


Рубл атрофидаги муҳокамалар: Ўзбекистон банклари рубл олиш ва сотишга мажбурланяптими?\n18:14 / 05.03.2022\n3 март куни Ўзбекистонда рубл курси бўйича тавсиявий коридор белгиланди. Бу иқтисодчилар танқидларига сабаб бўлди. Тавсиявий коридор нима ва у нега ўрнатилди каби саволлар билан Kun.uz иқтисодиёт фанлари доктори, профессор Нодир Жумаев ва “Агробанк”нинг бошқарув раиси ўринбосари Эркин Қаҳҳоров билан суҳбатлашди.\nЎзбекистонда банкларга рубл айирбошлашни тўхтатиб қўймаслик, сотиб олиш ва сотиш курси ўртасидаги фарқни “мақбул даражада” сақлаб туриш “тавсия этилди”. Бу ҳақда Марказий банк расмий баёнот эълон қилди. Иқтисодчилар бу қарорни “рублдаги барча рискларни сўмга юклаш” деб таърифлаб, Ўзбекистонга “вагонларда рубл кириб, вагонлаб доллар чиқиб кетиши”дан огоҳлантирди.\nKun.uz масала атрофидаги саволлар юзасидан иқтисодиёт фанлари доктори, профессор Нодир Жумаев ва “Агробанк”нинг бошқарув раиси ўринбосари Эркин Қаҳҳоров билан интервю ташкил қилди.\n— Рубл курси бўйича “коридор” нимани англатади?\nНодир Жумаев: Россия ва Украина ўртасидаги можаро натижасида бу давлатларнинг иқтисодиётида маълум маънода беқарорлик кузатилди. Эътибор қилган бўлсангиз, Россия асосий ставкани 8 фоиздан 20 фоизгача кўтарди. Кўплаб ўзгаришлар бўлди ва Ўзбекистонда нима учун рубл бўйича коридор қўйилгани саволларни туғдирмоқда. Тавсиявий характерга эга бўлган кўп нарсалар бор, бутун дунёда банкларни назорат қилиш бўйича “Базел- 1,2,3” шартларига қарайдиган бўлсак, рискка тортадиган банк активи капитали 8-10 фоиз бўлсин деган ҳолатлар бор, чунки тавсия характерига эга бўлишга сабаб банк молия тизимининг барқарорлиги бутун иқтисодиёт барқарорлигига жавоб беради. Агар тизимда қандайдир узилишлар, беқарорлик бўладиган бўлса, у рисклар ошишига, занжир реакция орқали дебиторлик ва кредиторлик қарзлари ошиб кетишига олиб келиши мумкин. Шунинг учун тавсиявий характерга эга бўлди дегани аниқ буни бажарсин дегани эмас, балки бевосита шу ҳолатда операция амалга ошириш учун регулятор сифатида Марказий банк томонидан тавсия қилинган бўлиши мумкин.\nМарказий банк маълумотлари рублни сотиш ва сотиб олиш ўртасидаги тафовутни эълон қилди. Мен рублни жисмоний шахслар томонидан банкка сотиш кўп бўлади деб ўйлагандим, лекин банклар томонидан сотиш 10 баробар кўплиги ҳам кўпгина хавф-хатарнинг олди олингани ва бизнинг ташқи савдомизда муҳим аҳамиятга эга РФ ва Украина экани бу соҳадаги котировкаларни жорий қилишни кун тартибига қўйди. Ҳар бир валюта котировкасини амалга ошириш (рублдами, евродами) етакчи валюталарда котировка амалга ошиши банк тизимида барқарорлик ва маълум даражада операциялар кенгаяётганини кўрсатади.\nРегулятор рубл курси бўйича тавсиявий коридор белгилаган бўлса, қанақадир ҳисоб-китобларга асосланган бўлиши мумкин. Албатта уни олиш, сотиш мажбурий ёки бу босим ўтказиш дегани эмас.\nРоссияда SWIFT ёпиляпти, у дунё бўйича халқаро ахборотлар узатиш ва тўловларни амалга ошириш тизими ҳисобланади. Тизимдан мақсад тезроқ операцияларни амалга ошириш. Россияда мигрантларимиз бор, ташқи савдода ҳамкорлармиз. Бир йиллик трансферларимиз ўртача 10-12 млрд атрофида. Ўтган йил мигрантлар ўтказган пуллар 7 миллиарддан ошиқ бўлди. SWIFT'ни кутадиган бўлсак, ўтказмалар ойлаб чўзилиши мумкин, шунинг учун рублда амалга ошириш маълум даражада аҳоли ўтказмаларни олиш имкони бўлмоқда.\nРубл кескин қадрсизланиб бораётган бир пайтда айнан рубл бўйича тавсиявий коридор белгилангани рублнинг рискини сўмга юклаш дегани эмасми?\nНодир Жумаев: Буни икки тарафдан кўриш мумкин. Агар рублнинг рискини сўмга юклаш деб қайта-қайта айтаверсак, шунақа бўлиши ҳам мумкин. Бизда яна Россиядан трансферлар катта ҳажмда бўлганини ҳисобга олиш керак. Мигрантларимиз пул ўтказиши керак, буни кутадиган бўлсак узоқ вақт кетиши мумкин, бунга минглаб оилалар қараб турибди. Демакки, улар пул ўтказиш учун миллий тизимдан фойдаланади. Ташқи савдомизда Россия биринчи ўринга чиққан. Буни бевосита босим, Россия Федерациясининг валютасини ҳимоя қилиш учун деб бўлмайди. Шу пайтгача биз доллар олган бўлсак, Америка ҳукуматининг ёки конгрессни молиялаштирган бўлиб қоламизми?! Йўқ, валюта бўлгани учун ишлатганмиз. Операцияларнинг ҳажми ошаётгани ҳозирги конъюнктурадан келиб чиқади.\nЭркин Қаҳҳоров: Марказий банк томонидан олди-сотди курси қатъий белгилаб қўйилса, сўмга рублнинг риски юклаб қўйилган бўлади. Ҳозир ўртадаги коридорни мақбул ушлаш бўйича тавсия берилди, лекин шунингдек, тижорат банклари томонидан халқаро савдо платформаларида рублнинг қаттиқ валюталар орасидаги тенденцияси кузатилиб кун давомида кўтариб, тушириб борилди. Мақбул даражада ушлаш бўйича тавсия берилди, курс олди-сотдисини қатъий белгилаш эмас. Валюта биржамизда олди-сотди қилинмайдиган ҳар қандай хорижий мамлакатларнинг валютаси халқаро савдо платформаси орқали аниқланади. Шу курслар натижасида биз ўзимизнинг рискларимизни аниқлаб фақат ўша тавсиядан келиб чиқиб қилдик. Бу тавсияни қайсидир банк амалга оширади, қайсидири амалга оширмайди. Лекин орадаги курсни тушунсак яхши бўларди.\n— Марказий банк ўрнатган тавсиявий коридордан кейин сизнинг банкингиз жараённи қандай ташкил қилди?\nЭркин Қаҳҳоров: Агробанк мисолида гапирадиган бўлсам, бизнинг 169та филиалимиз, 600дан зиёд аҳолига хизмат кўрсатадиган шохобчаларимиз бор. Шу пайтгача валюта турлари бўйича ҳам аҳолига хизмат кўрсатиб келаётгандик. Шу масала бўйича рубл ва сўм ўртасидаги рискни белгилаш, рубл ва сўм ўртасидаги амалиёт амалга оширилди. Бу Агробанк учун янгилик эмас, сабаби биз банклар орасида биринчи бўлиб Сбербанкдан рубл сўм орқали халқаро пул ўтказмасини жорий қилганмиз. Ҳозирда онлайн пул ўтказмаларининг 80 фоиздан юқориси бизнинг ҳиссамизга тўғри келади. Бу риск биз учун янги эмас, халқаро савдо платформаларидан фойдаланамиз ва рискларни баҳолаб борамиз. Иккинчидан, Марказий банк томонидан рубл бўйича валюта айирбошлаш шохобчалари узлуксиз ишлашга оид тавсия бергандан кейин банк филиалларимиз томонидан бу нарса ташкил бўлди. Кун давомида рубл доллар парасига қараб рискларимизни аниқлаб курсни ўзгартириб боряпмиз. Бошқа банкларни билмадим, лекин бизда харид ва сотув ўртасида фарқ йўқ. Яъни бозор тенг амалга ошмоқда.\nСоҳа мутахассисларининг фикрлари билан видео орқали батафсил танишишингиз мумкин.\nМадина Очилова суҳбатлашди,


Болалар тарбиясидаги энг афзал китоблар қайси? (Шайх Бутий) | Azon.uz - Ахборот-таҳлилий портал\nБолалар тарбиясидаги энг афзал китоблар қайси? (Шайх Бутий)\n2264 05:00 07.09.2019\nҚуръон ва суннатга асосланган болалар тарбияси ҳақидаги қандай китоб ўқишни маслаҳат берасиз? Шунингдек, эр-хотин ҳуқуқлари баён қилинган ва уларни жозибадор тарбия ила итоатга чорлайдиган асарга ҳам далолат қилсангиз.\nСизга марҳум Шайх Абдуллоҳ Улвоннинг “Болалар тарбияси” асарини тавсия қиламан. Эр-хотин одоблар борасида эса Имом Абу Ҳомид Ғаззолийнинг “Иҳё улумиддин” китобига мурожаат қилишингизни маслаҳат бераман.\nМақолалар Саволим бор... Сараланган фатволар


«Локомотив» (Москва) клубининг тўрт нафар аъзосида коронавирус аниқланди\nМоскванинг «Локомотив» клубининг тўрт нафар аъзосида коронавирус инфекцияси аниқланган.\n15:15 26 Май 2020\nШунингдек, Осака Мария Шарапованинг рекордини ҳам янгилади.\n20:47 24 Май 2020\n18:04 23 Май 2020\n17:23 22 Май 2020\nАнгела Меркель ва Владимир Путин шуғулланган битта спорт тури бор. У қайси?\nКўпгина замонавий таниқли юлдузлар ва курашчилар ушбу жанг санъатидаги муҳим ютуқлари билан машҳур бўлишган. Улар орасида Голливуд актёрлари Гай Ричи ва Стивен Сигал, ҳатто Германия канцлери Aнгела Меркель ҳам ушбу жанг санъатини четлаб ўтолмаган. Бундан ташқари, Россия Президенти Владимир Путин...\n22:39 20 Май 2020\n14:00 20 Май 2020


Written by Абу Муслим Dec 31, 2016 - 1918 Views\nМутаассиблик ҳар бир диний конфессиядан топилади. Кейинги вақтларда, маълум сабабларга кўра, Ислом мутаассиблиги ҳақида кўп гапирилмоқда. Бўрттирилиб айтилаётган гапларда турли террористик ҳуружлар, диний масалалардаги ихтилофлар, тўқнашувлар, умматнинг парокандалиги асос вазифасини ўтаётганлиги кўнгилда оғриқ пайдо қилади. Бу каби фикрларни ўқиган одам салбий ҳаракатлар Исломнинг узвий бир қисми экан-да, деган хулосага келиши ҳеч гап эмас. Ҳолбуки, солиҳ уламолар, динимизнинг асл пешволари мутаассиблик динга, ўшандай “диндорга” ҳам кони зарарлигини ўзгалардан кўра кўпроқ таъкидлайдилар, бунинг олдини олишда ҳам ўзгалардан кўра кўпроқ риёзат чекадилар. Ростиям шу: Расулуллоҳ соллаллоҳу алайҳи ва саллам суннатлари асосида таассуб нималигини ўрганган одам Исломда таассуб йўқлигини яққол кўриши аниқ. Бунинг учун холислик зарур бўлади, холос.\nХўш, мутаассибликнинг асосий белгилари нимада?\nБошқа дин вакилларига тоқатсизлик\nИслом аъмри маъруф ва наҳий мункар қилишга чақиради, илло, мажбурлаш йўқ!. Ислом куч ёки шавфқатсизлик билан эмас, балки юқори даражадаги ахлоққа ўралган яхшилик ила янги-янги ҳудудларни фатҳ этганига тарих тирик гувоҳ. Профессор Густав Лобон ўзининг «Араблар цивилизацияси» номли китобида шундай ёзади: «Биз арабларнинг юришлари ва ғалабалари ҳақида баҳс юритганимизда Қуръони Каримнинг тарқалишида куч ишлатиш омил бўлмаганлигини ўқувчи англаб олади. Араблар ўзлари забт этган ҳудуд халқларини эътиқод масаласида эркин қўйганлар. Баъзи бир масиҳий халқлар Исломни ўзига дин қилиб, арабчани тил қилиб олганлари - ғолиб арабларнинг адолати, Исломнинг бошқа динлардан кўра енгилроқ эканлиги сабабидандур». Шунингдек, олим яна шундай фикрларни зикр қилади: «Дастлабки ғалабалардан арабларнинг кўзига парда тортилиб, мағлубларга нисбатан қиладиган зулм, ёмон муомала ва динга куч билан киритиш каби ишларни қилишлари мумкин эди. Агар улар шундай қилганларида, худди салибчиларга қарши бирлашгандек, барча халқлар арабларга ҳам қарши бирлашган бўлар эдилар. Лекин нодир даҳога эга бўлган аввалги халифалар турли тузум ва динлар қўполлик билан мажбур қилинадиган нарса эмаслигини тушуниб етганлар. Сурия, Миср, Испания ва бошқа жойларда аҳолига ажойиб лутф-марҳамат билан муомала қилдилар. Уларни ўз ақидалари, тузумлари, қонунларига тегмадилар. Озгинагина жизъя солиғи солишдан нарига ўтмадилар. Доимо тинчлик ҳукм сурди. Тан олмоқ керакки, дунё халқлари араблар каби шафқатли, меҳрибон фотиҳларни кўрмаган. Уларнинг меҳрибончилиги ва очиқ кўнгиллиги кўплаб диёрларни очишга, кўплаб халқларнинг дини, тузумини, тилини хурсандчилик билан қабул қилишга олиб келди. Бу нарсалар ҳатто араблар ўзлари чиқиб кетганларидан сўнг ҳам йўқолмади. Бунга Миср яққол мисол бўла олади. Мисрликлар араблар олиб келган барча нарсаларни қабул қилдилар ва маҳкам тутиб қолдилар. Араблардан олдин келган Форс, Рим, Юнон ва бошқа фатҳлардан эса ҳеч нарса қолган эмас». Қандай холисона баҳо!.. Профессор яна ёзади: “Бундай яхши фазилатларни оз сонли, инсофли Оврупо олимлари араблар тарихини ўрганиб чиққанларидан сўнг эътироф қилганлар”.\nАллоҳ таоло ўзимиз ҳимоя қилиш ҳуқуқини берган, бироқ иймонимиз, шаънимиз ва мулкимизга тажавуз қилмаётганларга нисбатан яхшилик ва адолатли муомала қилишимизни тақиқламайди. Асмо бинти Абу Бакр розиллоҳу анҳо: “Онам Набий соллаллоҳу алайҳи ва салламнинг даврларида рағбат қилган ҳолида ҳузуримга келди. Бас, Набий соллаллоҳу алайҳи ва салламдан: “Унга силаи раҳм қилайми?” деб сўрадим. “Ҳа”, дедилар”. Шундан сўнг, ушбу оят нозил бўлган: «Аллоҳ сизларни диний уруш қилмаган ва диёрларингиздан чиқармаганларга яхшилик ва адолатли муомала қилишдан сизларни қайтармас. Албатта, Аллоҳ адолат қилувчиларни яхши кўрадир. Албатта, Аллоҳ сизларни диний уруш қилганлар, диёрингиздан чиқарганлар ва чиқарилишингизга ёрдам берганларга дўстлик қилишдан қайтарур. Уларни дўст тутганлар, ана ўшалар, золимлардир» (Мумтаҳина сураси, 8, 9-оятлар).\nПайғамбаримиз соллаллоҳу алайҳи ва саллам ҳамда у зотга эргашганларнинг (Аллоҳ улардан рози бўлсин) ўзга диндагиларга яхши муносабатда бўлгани ҳақида яна кўп ривоятлар бор. Шундай экан, мусулмон одам “Ислом номидан” бошқа динга эътиқод қилувчиларга ўзича қандайдир зарар келиришлари мумкинми?.. Албатта, йўқ.\nДунёқарашларнинг ўта торлиги\nРасулуллоҳ соллаллоҳу алайҳи ва саллам: "Илм талаб қилиш ҳар бир муслим ва муслима учун фарздир", деганлар. Ваҳийнинг биринчи сўзи ҳам "Ўқи!" бўлган. Мусулмон олимлари – уларнинг орасида аёллар ҳам кам бўлмаган – илм-фан ривожига катта ҳисса қўшишган. Масалан, Аббос ибн Фирнас 852 йили ўзи ясаган сунъий қанот воситасида биринчи парвозни амалга оширган, кейинчалик кашфиётини янада такомиллаштирган. Ал-Киндий Эйнштейндан минг йил бурун нисбийлик назарияси ҳақида ёзган: "Вақт ҳаракат билангина мавжуд. Ҳаракат бор экан, жисм ҳам бор. Жисм бўлар экан, ҳаркат бўлиши ҳам лозим". Исмоил Ал-Жазарий истеъдодли механик бўлиб, "Китаб фи маърифат ҳиял ал-ҳандасийя" ("Мураккаб механик ҳаракатларни билиш ҳақидаги китоб", 1026) номли асарида элликдан ортиқ ўзи кашф қилган механизмлар қурилишини тавсифлаб берган. Улардан энг муҳими ва асоси бўлиб, бусиз замонавий ҳаётни тасаввур қилиб бўлмайди. Яна унинг чизмалари орасида клапанли насос, сувни юқорига кўтариб берувчи қурилмалар, сув ва шамли соатлар, кодланадиган қулфлар ҳам бўлган. Бу рўйхатни узоқ давом эттириш мумкин, илк мусулмонларнинг кашфиётларидан бошлаб, Ислом ва илм-фан “дўстлигини” тасдиқлайдиган ҳозирги замон олимларининг ютуқлари билан тугатиш мумкин. Шундай экан, ҳақиқий мусулмон фақат ақидалар билан чекланиб қолиши мумкинми?\nТанқидни тўғри қабул қилмаслик\nМутаассибнинг фикрлаш доираси торлиги ўзгалар фикрини ёки бошқа нуқтаи назарларни тўғри қабул қилишга имкон бермайди. Ўз нуқтаи назарини ҳимоя қилиш учун у кўпинча диний матнлардан ўзига керакли жойларни кесиб олиш усулини қўллайди, баъзида эса суҳбатларда ахлоқ чегарасидан ҳам чиқиб кетади. Ҳадислардан бирида айтилганидек, бу каби феъл-атвор, мунозара ва баҳслашувларда фожирлик қилиши мунофиқликнинг аломатларидандир. Аллоҳ таоло Қуръони каримда: «Роббингнинг йўлига ҳикмат ва яхши мавъиза ила даъват қил. Ва улар ила гўзал услубда мунозара қил», деб марҳамат қилган (Наҳл сураси, 125-оят).\nДиний мутаассиблар бошқалар шаънига тамға босишни яхши кўради. Исломий талқинда бу тамға "мунофиқ", "муртад", "кофир" ва ҳоказолар деган номлардир. Ўзгаларга бундай айбловлар ёпиштириш - бу ўзига ҳаддан зиёд юқори баҳо беришники, илло, ҳеч қандай диний ижтиҳод ёки ҳаққонийликка интилиш эмас. Инсон қалбининг ожизлигини ҳисобга олганда, бундай иш жуда хатарлидир, зеро, бугун ўзини "мўмин", ўзгаларни "мунофиқ" деб юрган бўлса, эртага аксинча бўлиши ҳеч гап эмас. Мутаассибнинг наздида "агар сенинг қўлингда болға бўлса, барча муаммоларга мих сифатида қарайсан", исломий атамалар билан "қуролланган" мутаассиб ўз атрофидан уларни қўллаш учун имкон қидира бошлайди. Ислом бунақа нарсаларни қоралаб келган, чунки, бу ҳол такаббурликдан далолатдир. Зеро:\nИсломда кибрга йўл қўйилмайди.\nИслом яхши феъл ва юксак ахлоққа ундайди.\nИсломда биродарларнинг шаъни булғаш, мулкини ўзлаштириш ва ҳаётини барбод қилиш ҳаром қилинган.\nЎз фикрига комил ишончда бўлиш, Аллоҳ сизнинг қилаётган ишларингизга розилигини англатмайди. Ким билади, балки сиз “мушрик” ёки “мунофиқ” деб ҳисоблаган кишилар фақат Аллоҳ таолога маълум бўлган сабаблар важидан (мисол учун, тавба ва ҳидоятга олиниши) оқибатда ўзини солиҳ билган кимсалардан кўра Ўзининг ҳузуридаги мартабаси юқорироқ бўлиб қолар.\nҚуръони каримда Аллоҳ таоло: “Шунингдек, сизларни одамлар устидан гувоҳ бўлишингиз ва Пайғамбар сизларнинг устингиздан гувоҳ бўлиши учун ўрта миллат қилдик”, деб айтган (Бақара сураси, 143-оят). Ушбу бир оятнинг ўзи Ислом мутаассибликни қабул қилмаслигини тушуниш учун кифоя, ҳадисларнинг бирида “Динда ғулувга кетишдан сақланинглар. Сизлардан олдингиларни динда ғулувга кетишдан бошқа нарса ҳалок қилган эмас” (Имом Аҳмад, Ибн Хузайма ва Насаийлар Ибн Аббос розияллоҳу анҳудан қилган ривоят қилган). Аллома Ибн Қоййим раҳимаҳуллоҳ шайтон макрларининг турларини зикр қила туриб шундай деди: «Баъзи салафлар айтишдики: «Аллоҳдан ҳар қандай амр келган бўлмасин, албатта шайтон бунда икки дастак таъсирга эга: сусайиш ва ноқислик, ёки ҳаддан ошишлик ва ғулув. У бу ҳолатнинг бири орқали устун келишда давом этаверади». Атиги озчиликдан ташқари кўпчилик одамлар ушбу икки ҳолатдан биридалар: ёки ноқисликда, ёки ғулувда. Фақат озчиликкина Расулуллоҳ соллаллоҳу алайҳи ва саллам ва саҳобалари юрган тўғри йўлда мустаҳкам туришади» (Қаранг: «Иғосатул лаҳфан» 1/116).\nДиндаги ғулув – бидъат, куфр, ширк, асоссиз такфир, ноҳақ қон тўкишнинг сабабидир. Таассуб эса илоҳий таълимот бир ёнда колиб, шахсий ва тор тушунчалар учун курашиш, шу йўлда ўзига карши чиққанларни кўр-кўрона душман деб эълон килиш, ўз манфаати йўлида диний шиорлардан фойдаланиш ва аслида эса илохий динга эмас, балки шахсий фкирларга бошқаларни куч билан мажбурлаш, демакдир.\nБу қандай ҳалокатларга олиб келишини англаш учун катта ақл шарт эмас..\nДиний мутаасибликнинг тўрт аломати Dec 31, 2016 - 1918 Views\nMore in this category: « Жаҳолат салтанати “Овертон ойнаси” ёҳуд “йўқ қилиш технологияси” »


Мансур (Мангуст) Тўғизбоев шогирдини супер жангга тайёрламоқда\n27 декабрь, 2017, 04:35 1099\nММА жангчиси ва ММА бўйича мамлакатимизнинг энг зўр мураббийи Мансур (Мангуст) Тўғизбоевнинг шогирди Миролим Мирзайдинов билан Қозоғистонда бўлиб ўтадиган нуфузли мусобақада иштирок этади.\n30 декабрь куни Олмаота шаҳрида ММА бўйича ўтказиладиган халқаро турнирда Мансур (Мангуст) Тўғизбоев қўл остида 4 йилдан бери шуғулланиб келаётган 21 ёшли Миролим Мирзайдинов қозоғистонлик Бахтиёр Несипбекга қарши 57 килограммгача вазн тоифасида жанг ўтказади.\n«Ушбу мусобақага устозим Мансур (Мангуст) Тўғизбоев қўл остида жиддий тайёрланмоқдаман. Бахтиёрнинг ўтказган барча жангларини кўрганман. У асосан узоқ масофадан туриб жанг ўтказади ва оёқлари билан чаққон ҳаракат қилиб, аниқ зарбалар йўллайди. Нима бўлганда ҳам ушбу жангда ғалаба қозонишга тайёрман», – дейди Миролим.


АҚШ "Исломий давлат"нинг Суриядаги манзилларига ҳужум бошлади\n04 декабр 2020, Тошкент вақти: 07:01\nАҚШнинг AV-8B Harrier ҳарбий самолёти кема бортидан ҳавога кўтарилишга ҳозирлик кўрмоқда.\nАҚШ ва унга ҳамкор давлатлар ҳарбий кучлари "Исломий давлат"нинг Суриядаги манзилларига нисбатан ҳаводан 14 та ҳужум уюштирди.\nПентагон раҳбарияти айни пайтда давом этаётган бу ҳужумларга Ғарб давлатларининг энг сўнгги замонавий техника билан жиҳозланган ҳаво кучлари жалб қилинганини айтмоқда.\nДамашқ расмийлари Вашингтон Суриядаги БМТ вакилини ҳаво ҳужумлари бўлиши ҳақида аввалдан огоҳлантирганини айтди.\nҲужумлар АҚШ президенти Барак Обама икки ҳафта олдин "Исломий давлат" жангариларига қарши эълон қилган кенг кўламли ҳарбий амалиётининг давомидир.\n"Исломий давлат" жангарилари айни пайтда Сурияда ва Ироқнинг шимоли-ғарбий қисмида каттагина ҳудудни эгаллаб олган.


Хива дунёнинг энг гўзал шаҳарлари рўйхатидан жой олди\n16:13 / 11.02.2017\nЎзбекистон Республикаси Туризмни ривожлантириш давлат қўмитасининг хабар беришича, 5-февраль куни Буюк Британиянинг етакчи нашрларидан бири "The Telegraph" ўзининг сайтида «Ҳар бир инсон ҳаёти давомида кўриши керак бўлган 35 шаҳар» номли мақола чоп этди.\nМақолада Буюк ипак йўли бўйлаб жойлашган қадимги шаҳарлар билан бирга Африка, Европа, Жанубий ва Шимолий Американинг энг гўзал шаҳарлар орасидан 35таси саралаб олинган.\nМақолада ҳар бир шаҳар ҳақида машҳур ёзувчи ва сайёҳлар томонидан берилган таърифу тавсиф илова қилинган.\nРўйхатга юртимизнинг Хива шаҳри киритилган бўлиб, "The Telegraph" газетаси мухбири, сайёҳ Крис Мосс тавсиясига асосланади.\nThe Telegraph газетасининг мақоласидан ўрин олган 35 шаҳар қаторида Париж, Исфахон, Санкт-Петербург, Рио-де-Жанейро, Венеция, Эдинбург, Ҳавана ҳам жой олган.\nМаълумот учун, The Telegraph газетаси 1855 йилда Лондонда ташкил этилган. 2016 йилнинг декабрь ойи ҳолатига кўра, газета 460 054 нусхада чоп этилган, барча платформалар орқали эса унинг материалларини 4 миллион ўқувчи кузатиб боради.


Uzbekistan - imam of Tokhtaboy mosque Ishoq Begmatov\nМазмунан коммуникация тараққиëтига қарши бўлган бу мавъиза “Исломий Давлат” экстремист гуруҳи телевизор кўришни ман қилган бир пайтда Интернетга жойлангани кузатилди.\n“Дунëдаги сон-саноқсиз алоқа тармоқларининг 80 фоизи ëмонлик учун хизмат қилади. Интернетдаги маълумотларнинг 60 фоиз тўлиқ ëлғон. Веб сайтларнинг 90 фоизи эзгуликка иш қилмайди,” деб айтди имом Исоқжон Бегматов.\nУ комуникация воситаларини “Ислом душманлари кармонига пул олиб келувчи ва мусулмонларнинг ибодатига халақит берувчи ножоиз нарса” дея таърифлади.\nЕтти ярим дақиқалик видео тасвирда 45 яшар имом замонавий ахборот¸ хусусан ғарб ахборот воситаларининг мақсад-вазифаларини савол остига олади.\nИмомга кўра, бундай робиталар “ўзбек мусулмонлари учун зарарлидир”.\nИсоқжон Бегматов назарида фош қилувчи тўғри хабар тарқатган нашрлар ҳам мўъминларга зарар келтиради: “Тўғри ҳабар тарқатса ҳам, аслида инсонларга зарарли хабарни тарқатади. Аслида, зарарли хабарни, тўғри бўлса ҳам¸ иложи борича тарқатмаслик керак. Одамлар ўртасида ëймаслик керак. Уни фош қилмаслик керак."\nКоммуникация воситаларига қарши гапирган "Тўхтабой" масжидининг имоми, айни пайтда, ижтимоий тармоқлардаги хабар улашиш жараëнига ҳам қарши эканлигини изҳор қилади:\n- Битта тугмани босиб лавҳаларни¸ суратларни¸ ахборотларни тарқалишига сиз сабабчи бўлиб турибсиз. Дўстингиз 20та бўлса, битта тугмани босганингизда, 20та одамга шу нарса тарқалади. Қарабсизки, сиз 20та одамни заҳарладингиз. Эртага Оллоҳнинг олдида 20 одамга шу хабарни тарқатганингиз учун¸ шу лавҳани, шу сувратни жўнатганингиз учун албатта жавоб берасиз¸- дея огоҳлантиради Исоқжон Бегматов.\nУ шунингдек замонавий коммуникация робиталари ва медиани “диннинг томирига тушган қурт,” деб таснифлайди.\nЎзбек имоми ўз маърузаси сўнгида мусулмонларга қарата насиҳат қилиб: “Телефонни умуман ташланг¸ Интернетдан фойдаланишни умуман йиғиштириб қўйинг”, деб таъкидлайди.\nИсоқжон домла Бегматовнимнг ўзи ижтимоий тармоқларнинг фаол юзери саналади.\nАйни пайтда Исоқжон домла Бегматовнимнг ўзи ижтимоий тармоқларнинг фаол юзери саналади.\nБегматов Fecbook тармоғида ўз саҳифасига эга. У, шунингдек, ижтимоий тармоқларда бир нечта исломий саҳифани юритади.\nИсоқжон домла Бегматов 1970 йили Фарғона вилояти Бешариқ туманида туғилган. Имом ал-Бухорий номидаги Тошкент Ислом институтини тамомлаган (1990-1994). Имом ал-Бухорий халқаро марказида малака оширган. 1994-1997 йилларда Абулқосим мадрасасида, 1997-2002 йилларда Тошкент Ислом институтида мударрислик қилган. 2002 йилдан Тошкент шаҳри, Олмазор туманидаги “Тўхтабой” жоме масжидида имом-хатиб, 2011 йилдан Тошкент Ислом институтида мударрис лавозимида меҳнат қилади. “Илм олиш одоблари” номли китоби нашр этилган.\nИШИД билан муштарак фикрлар\nЎзбек имомининг замонавий коммункиация тизимларига қарши маъузаси “Исломий давлат” жангарилари “хавфли” хорижий каналларни аҳоли кўра олмаслиги учун сунъий йўлдош антенналари ва телевизорни бузиб ташлаётганини ҳақидаги ҳабарлар тарқалган вақтга тўғри келди.\nТелевизорни фақат жума куни Қуръон тиловат қилинганда кўриш мумкин, дея шу ой бошроғида жангарилар телевизор томша қилишга қарши чора кўриш бўйича фармон чиқарган эди.\nИШИД имомлари жума намозига келганларга “Ал-Жазира”, “Ал-Арабия” ҳамда бошқа каналлар хато, асоссиз ва ёлғон янгилик тарқатишини, шу сабаб телевизор кўриш тақиқланишини билдиришган. Айтилишича, “Исломий Давлат” оддий аҳоли ташқи дунё билан алоқа қила олмаслиги учун бошқа чораларни ҳам кўриб келмоқда.\nИюль ойида экстремистик гуруҳ раққаликларга уйда Интернетдан фойдаланишни ман қилди. Фақатгина гуруҳ бошқарувидаги кафеларда Wi-Fi уланишдан фойдаланишга рухсат берилди. Жангарилар яна ижтимоий тармоқлардан фойдаланишга ҳам чекловлар қўйиб келади.


«Катта бўламан, турмушга чиқаман, шифокор бўламан, юракларни даволайман ва сигир сотиб оламан»\n15:44 / 29.02.2016\nҚизини тиббий кўрикдан ўтказишга Бухоро вилоятидан Тошкентга келиш учун, Сайёрага оилани боқиб турган сигирини ҳам сотиб юборишига тўғри келди. Бошқа илож йўқ эди - йўл сарф-харажатлари, ўзга жойда яшамоқ, овқатланмоқ... Унинг қизи Заҳро Гафаровада туғма юрак хасталиги бор - юрак қоринчалари ўртасидаги парда нуқсони, зудлик билан операция қилиш керак. Қизча ушбу ташҳис билан олтинчи йил яшаяпти. Ҳар бир ўтган йил кеч бўлиб қолиб, операция қилиш имкони йўқолиши хавфига хавф қўшиб бормоқда. Бу кассалликнинг шундай хусусияти мавжуд - маълум бир муддат ўтгач, юрак операция учун яроқсиз бўлиб қолади.\nҚоринчалари ўртасидаги парда нуқсони - бу чап ва ўнг қоринчаларни тўла бўлинмаслиги.\nНатижада қон бир қоринчадан (кўпинча чап қоринчадан, чунки у кучлироқ бўлади) бошқасига ўтиб қолади ва бу ҳолат юрак ва қон айланиш системасининг табиий ишини бузади.\nҚоринчалар ўртасидаги парда нуқсони барча юрак хасталикларини 20-25% ташкил этади ва ҳар бир минг туғилган чақалоқларнинг учинчи-бешинчисида учрайди.\nТуғма юрак хасталикларининг сабаларини санаганда шифокорлар яқин қариндошлар ўртасидаги никоҳлар бу касалликга бўлган ирсий мойилликни икки баробар кўтаришини, вирус инфекцияларини, жумладан қизилча, грипп, герпес (учуқ), айниқса улар билан ҳомиладорликнинг бошланғич даврларида зарарланишларини кўрсатадилар.\nАлкоголь, сигарет чекиш, назоратсиз дори-дармон қабул қилиш, зарарли ишлаб чиқаришда ишлаш (АЁҚШ, лок ва бўёқ ишлаб чиқариш, кимё заводлари), ёмон экология, токсикозлар, стресслар каби ҳолатлар ҳам туғма юрак хасталигининг сабаблари бўлиши мумкин.\nЗаҳрони кўзлари чақнаб туради, ўзида ҳам худди моторча бордек. Чаққон, тийрак, қизиқувчан, у бизларни биринчи кўришимиздан ўзига маҳлиё қилиб қўйди. Онаси Сайёра бошидан ўтганларни сўзлаб бераркан, қизалоқ ўзига фотосессия уюштириб улгурди. Диктофондаги тасмада бутун ёзув давомида фотоаппаратнинг чиқиллаши эшитилади. Вақти-вақти билан Заҳро онасининг олдига чопқиллаб келиб, ҳабар олиб, йўл-йўлакай булкадан ушатиб олиб кетиб турди.\nСайёра икки фарзандни бир ўзи кўтармоқда, кичкина ўғли учга кирган. Эри оламдан ўтиб қолган. Аёлнинг даромади фақат боласига давлат тўлаб турган пенсия, бошпанани Сайёранинг ота-онаси берган. Маҳалла ҳам ёрдам беррмоқчи-ю, лекин нимадир бўлиб, амалга ошмаяпти.\nЗаҳронинг операцияси ҳам олти йилдан бери қолиб келаётган эди. Бундай операциялар, одатда бепул, чунки Ўзбекистонда болаларга операциялар килиш бепул, лекин Заҳроникидек операциларни нозик бир жиҳати бор - очиқ юракда ўтказиладиган операциялар учун зарур бўлган қимматбаҳо оксигенатор ва турли бошқа ашёлар ҳамма уларга муҳтож болаларга етишмайди.\n«Сочная долина» савдо белгиси 2015 йил ноябр ойида «Ҳаётларни биргаликда қутқарайлик!» акциясини ўтказди ва унинг доирасида ҳар бир сотилган шарбат қутисидан тушган пулнинг бир қисмини Тошкент педиатрия институтининг Болалар кардиожарроҳлик марказига ўтказди. Акцияда 15 нафар боланинг операциясига етарли пул жамланди. Ўша пулга очиқ юракда операцияга муҳтож бўлган, кам таъминланган оилаларда яшовчи болалар учун оксигенаторлар ва бошқа керакли нарсалар сотиб олинди.\n«Катта бўламан, турмушга чиқаман, шифокор бўламан, юракларни даволайман ва сигир сотиб оламан», - дейди Заҳро, муваффақиятли ўтказилган операциядан кейин.\nЗаҳро Гафарова соғайиб, уйига қайтиб кетди.\nБу ўн бешта «Юрак ҳикоялари»дан ўнинчиси ва ҳали давоми бор...\nЮрак ҳикоялари. Тўққизинчи ҳикоя: Ҳамма бахтли бўлсин!


Никола шифокорларга қулоқ солмади ва соғлом...\n17.01.2020 11:44 0 2461\nАнглиянинг Эссекс графлиги фуқароси шифокорларнинг маслаҳатига қулоқ солмасдан, хавфли операцияни бошидан ўтказди ва соғлом болани дунёга келтирди. Бу ҳақда «Daily Mail» хабар берди.\n26 ёшли Никола Гиннесс тери билан бўлинган иккита бачадон билан туғуруқни амалга оширди. Саккиз йиллик уриниш давомида олти марта ҳомиласидан жудо бўлган.\n«Шифокорлар менга ҳеч қачон туғолмаслигимни айтишганди», — дейди у.\nГиннесс фарзандли бўлишнинг бошқа йўлларини ахтара бошлайди. Ҳатто синглисидан суррогат она бўлишни илтимос қилади. Бироқ кўп ўтмай жарроҳ унга терили деворни олиб ташлаш мумкинлигини айтади. Лекин унга бу операцияни тавсия қилмайди. Чунки у бепуштликни келтириб чиқариши мумкин. Гиннесс шифокорларга қулоқ солмайди ва 2018 йил октябрда мураккаб операцияни бошдан ўтказишга қарор қилади. Саккиз ойдан сўнг Никола ва унинг турмуш ўртоғи Энтони Латта фарзанд кутаётганидан хабардор бўлишади.\n10 январь куни соғлом бола дунёга келди. Ўғилболага Режи деб исм қўйишади. Бола муддатидан бир ой олдин Кесар кесиш йўли билан дунёга келган бўлса-да, унинг ҳаёти ва соғлигига ҳеч нима хавф солмаяпти.\n«У мукаммал. Унга қараб тўймаяпман. Шунча йиллик уринишлардан сўнг дунёга келганига ишонолмаяпман», — дейди Гиннесс.\nАёлнинг сўзларига кўра, ҳомиладорлик пайтида айрим қийинчиликларга дуч келган. Шунга қарамай, ҳаммаси муваффақиятли тугади.\n«Операцияга розилик беришим осон бўлмади, чунки шифокорлар маъқуллашмаганди, мени қўллаб-қувватлашмаганди. Она бўлиш орзусидан ҳеч қачон воз кечмаганман. Курашни тўхтатмаганимдан бахтиёрман», — деб тан олади Гиннесс.\nҳомиладор она ўғил\nХориж 29/11, 13:30\nБир ишхонада биратўла саккизта ҳомиладор — Нью-Лондон


Шифокорлар хулосаси: аксарият инсонлардаги сурункали касалликлар асосан руҳий бузилиш ёки зўриқишдан келиб чиқади ва айнан шунинг учун ҳам дарддан тузалиши қийин бўлади. Кузатувлар натижасида маълум бўлдики кўнглида ва онгида салбий фикрлар (ғараз, ҳасад ва алам) сақлайдиган инсонларда сурункали касалликлар тез шаклланади ва тузалиши ҳам қийин кечади. Бу тоифадаги инсонларнинг энг хавфлиси кишиларга нисбатан кечиримлилик ҳисси паст даражадагилардир. Кечиримлиларга нисбатан кечирмайдиган инсонларда бош мия, асаб ва юрак, шунингдек ошқозон билан боғлиқ сурункали патологик симптомлар кўп учрайди. Мазкур тоифадаги инсонлар аввало ички дунё ва фикрларини ижобий томонга ўзгартиришлари лозим.\nЗеро, Аллоҳ таоло кечиримлилик хусусида биз бандаларга шундай марҳамат қилади:\n“Агар сизлар (уларни) афв этсангизлар, койимасангизлар ва кечирсангизлар, у ҳолда, албатта, Аллоҳ (ҳам) мағфиратли ва раҳмлидир” (Тағобун, 14).\n“... балки уларни афв қилиб, кечирсинлар! Аллоҳ сизларни мағфират қилишини истамайсизми?! Аллоҳ мағфиратли ва раҳмлидир.” (“Нур” сураси, 22-оят)\nДругие материалы в этой категории: « Отамиз билан бизнинг ўртамиздаги фарқ\tКелинларга ўгитлар »


Ўзбекистонда 15 январь куни кузатиладиган об-ҳаво маълумоти эълон қилинди - Bugun.uz\nЎзбекистонда 15 январь куни кузатиладиган об-ҳаво маълумоти эълон қилинди\n07:03 | 15-01-2022\n«Ўзгидромет» 15 январь, шанба куни кутилаётган об-ҳаво маълумотини эълон қилди.\nУнга кўра, Тошкент шаҳрида ҳаво ўзгариб туради, бироз ёмғир ёғиши мумкин. Шамол шарқдан 7–12 метр/секунд тезликда эсади. Ҳарорат кечаси 8–10 даража илиқ, кундузи 12–14 даража илиқ бўлади.\nҚорақалпоғистон Республикаси, Хоразм вилоятида ҳаво ўзгариб туради, баъзи жойларда ёғингарчилик (ёмғир, қор) бўлади. Айрим жойларга туман тушиши мумкин. Шамол ғарбдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 0–5 даража совуқ, кундузи 0–5 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади. Айрим жойларга туман тушиши мумкин. Шамол ғарбдан 7–12 метр/секунд тезликда эсади, баъзи жойларда 15–20 метр/секундгача кучаяди, айрим туманларда эса 25–28 метр/секундгача кучайиши мумкин. Ҳарорат кечаси 5–10 даража илиқ, кундузи 10–15 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, баъзи жойларда ёмғир ёғади. Айрим жойларга туман тушиши мумкин. Шарқий шамол йўналишини ўзгартириб, ғарбдан 7–12 метр/секунд тезликда эсади, баъзи жойларда 15–20 метр/секундгача кучаяди, Самарқанд, Жиззах вилоятлариниг айрим туманларда эса 25–28 метр/секундгача кучайиши мумкин. Ҳарорат кечаси 5–10 даража илиқ, кундузи 10–15 даража илиқ бўлади.\nҚашқадарё вилоятида ҳаво ўзгариб туради, баъзи жойларда ёмғир ёғади. Айрим жойларга туман тушиши мумкин. Шарқий шамол йўналишини ўзгартириб, ғарбдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 5–10 даража илиқ, кундузи 13–18 даража илиқ бўлади.\nСурхондарё вилоятида ҳаво ўзгариб туради, ёғингарчилик кутилмайди. Айрим жойларга туман тушиши мумкин. Шамол ғарбдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 5–10 даража илиқ, кундузи 13–18 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Айрим жойларга туман тушиши мумкин. Шарқий шамол йўналишини ўзгартириб, ғарбдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 2 даража совуқ–3 даража илиқ, кундузи 8–13 даража илиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёғингарчилик (ёмғир, қор) бўлади. Айрим жойларга туман тушади. Шарқий шамол йўналишини ўзгартириб, ғарбдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 2 даража совуқ–3 даража илиқ, кундузи 2–7 даража илиқ бўлади.


Кузикорин-картошкали рулет тайёрлаш усули рецепти сирлари, оддий ва мазали\nVatanda.Com » Пазандалик » Таомлар » Кузикорин-картошкали рулет\nМазали, тез ва тўйимли. Тайёрланиши оддий, натижаси дастурхон даврасида барчани лол қолдириши турган гап. Таомнома учун янгилик. Ажойиб газак ўрнини ва мазали пирог ўрнини ҳам эгаллайди. Ушбу рецептни албатта тайёрланг!\n2 дона лаваш нони\n3 дона саримсоқ доначаси\n3 ош қошиқ ўсимлик ёғи ва қовуриш учун\n1. Картошкани туз солинган сувда, бутунлай тайёр бўлгунга қадар пиширинг. Бу вақт мобайнида майда тўрғалган пиёзни қиздирилган ёғда қовуринг. Шампинон, кўкат ва саримсоқни майдалаб тўрғанг. Пишган картошкадан пюре тайёрланг. Шампинон, пиёз, кўкат, саримсоқ, мурч ва тузни картошка билан бирлаштиринг ва аралаштиринг.\n2. Картошка пюресини икки қисмга бўлинг. Лаваш нонининг 1 тасига пюренинг бир қисмини суртиб чиқинг. Иккинчи лаваш нонини ёпинг ва пюрени қолган қисмини суртинг.\n3. Асос солинган лаваш нонини рулет шаклида ўранг. 2 см ҳажмда бўлакларга бўлинг ва ҳар томонлама товада қиздирилган ёғда қовуринг.\n4. Мазали ва нозик рулетларни иссиқ ҳолда дастурхонга тортинг.\nХамма масалликлар йирик булакланади. Козон тубига биринчи парраклаб кесилган думба булаклари териб чикилади. Кейин, пиёз, гушт, картошка ва колган масалликлар солинади (териб чикилади). Хар бир катлам орасига туз ва зираворларни соласиз (хохишга караб). Энг устига ковок булаклари солинади......\nАжойиб ва жуда ҳам мазали! Эрталабки нонушта учун ажойиб танлов! Тез тайёрланиши билан бирга чинакам лаззатланиш бахтини улашади. Дастурхон даврасида барча учун маъқул бўлади. Таомнома учун чинакам янгилик. Ушбу рецептни албатта тайёрланг!...


Глобал тармоқ дилеммаси. “Жаннатмакон”, Октябрь сони – Davronbek's blog\nPosted on November 1, 2013 December 15, 2013 AuthorDavronbekLeave a comment\nwww.ziyouz.com маърифий портали бош муҳаррири\n– Интернет деб аталган аломат ихтиро инсоният ҳаётини ўзгартирмади, балки буткул бошқа ўзанга буриб юборди. Халқаро компьютер тармоғи одамзотга келтираётган нафни санайман, деб саноқдан адашиб кетиш аниқ.\nБиринчидан, ҳар доим ҳам кўришиш, суҳбатлашиш имкони бўлавермайдиган мактабдош, курсдош, хизматдош, маҳалладош, маслакдош, сирдош дўстларингиз билан ижтимоий тармоқ орқали осонгина топишиш, қайта алоқа ўрнатиш, доимий ҳол-аҳвол сўрашиш мумкин.\nИккинчидан, ижтимоий тармоқ иш юзасидан музокаралар олиб бориш, ҳамкорликни жонлантиришда муҳим аҳамиятга эга. Хусусан, фаолияти интернет билан боғлиқ касб эгаларининг оғирини енгил, узоғини яқин қилади.\nУчинчидан, бошқаларнинг ўй-хаёллари, қизиқишлари, қалб кечинмаларини ўрганишда ижтимоий тармоқлар қўл келади. Девор-дармиён қўшнингиздан тортиб баҳри муҳитнинг у соҳилидаги танишингизга қадар – замондошларнинг бугунги кайфиятини билишда унга тенг келадигани йўқ.\nТўртинчидан, интернет орқали энди “тандирдан узилган”, қайноқ янгиликлардан баҳраманд бўлиш мумкин.\nБешинчидан, виртуал тўгаракларга аъзо бўлиб, илм, ҳунар ўрганиш имконияти ҳам мавжуд.\nБиринчидан, интернет мустақил фикри шаклланмаган болалар учун ўта хатарлидир. Айниқса, ўтиш ёшидаги ўсмирларнинг ижтимоий тармоқларга муккасидан кетиши уларнинг руҳий, жисмоний тарбиясига қаттиқ таъсир қилади. Нетомания касалига чалинган болалар, одатда, одамови, хилватнишин бўлиб қолади. Тармоқдаги меҳрибон дўстлари (тузукроқ суриштирсангиз, улар билан реал ҳаётда бирор мартаям кўришмаган бўлиб чиқади!) суянган тоғ, доно маслаҳатчи, меҳрибон ака ва садоқатли ёрга айланади. Одамовилик социофобия (ижтимоий муносабатларга киришишдан ҳайиқиш) хасталигини етаклаб келади. Ижтимоий тармоқцаги бебилиска маслаҳатларга маҳлиё ўсмир, ҳатто ота-онаси билан “очилиб” гаплашмай қўяди. Кўп ҳолларда боланинг интернетга муккасидан кетишига ота-она сабабчи бўлади. Ўз яқинларидан муносиб меҳр ва далда топмаган болалар ижтимоий тармоқдан сирдош излайди.\nИккинчидан, ижтимоий тармоқда ахборот чегараланмаган. Виртуал оламда беҳаёлик, зўравонлик, бузғунчилик каби ғайриинсоний ғояларни тарғиб этувчи юзлаб саҳифалар борки, улардан ёш авлодни эҳтиётлаш зарур.\nУчинчидан, кузатувларга кўра, замонавий мегаполисларда яшовчиларнинг ярмидан кўпи ёлғизлик, доимий чарчоқ ва руҳий сиқилишдан азият чекади. Авваллари уларга телевизор овунчоқ эди, ҳозир эса ойнаи жаҳон ўрнини интернет эгаллаган. Албатта, кўнгил дардига малҳам қидиришнинг ёмон томони йўқ. Аммо ижтимоий тармоқ аъзолари кўпинча реал дунё билан хаёлий оламнинг фарқини унутиб қўяди.\nТўртинчидан, интернетга жойланган шахсий маълумот, фотосуратларнинг ғаразли гуруҳлар қўлига тушмаслигига, ёмон мақсадларда фойдаланилмаслигига ишонч йўқ.\nБешинчидан, бир неча миллионлик аудиторияни ўзида жамлаган ўзбекзабон ижтимоий тармоқларда тилимизнинг бузилиши ҳолатлари кузатилмоқда. Бу эса ёшлар ўртасида саводсизлик авж олишига сабаб бўлади.\n“Жаннатмакон” журнали, Октябрь сони\nPDF форматда сақлаб олинг.\n← Previous Previous post: Зиё ин қурган қалблар сари\nNext → Next post: Истиқболи баланд ёшлар


Украинадан қайтган фуқаролар иш билан таъминланяпти - zarnews.uz\nУкраинадан қайтган фуқаролар иш билан таъминланяпти\nУргут тумани ҳокими Б.Жабборов Украина давлатидан эвакуация қилинган фуқаролар билан учрашди.\nТуманда 855 нафар фуқаро Украина давлатидан қайтиб келган. Уларнинг яшаш шароити ўрганилганда 644 нафари меҳнатга яроқлилиги аниқланди. Улар учун “Ишга марҳамат” меҳнат ярмаркаси ташкил этилди.\nШунингдек, тадбирда "Почвон" маҳалласида рўйхатда турувчи Дилрабо Муродуллаева Киев шаҳридан қайтиб келганидан сўнг фарзандларини мактабга жойлаштиришда муаммосига дуч келаётгани ҳақида туман ҳокимига мурожаат қилди. Унинг мурожаати шу куннинг ўзида ҳал этилди.\nЙиғилишда асосан ўқишни кўчириш, тадбиркорлик учун кредит ва ер олиш тартиби, маҳсулотларни экспорт қилиш, тиббий кўрикдан ўтказиш масалалари кўриб чиқилди. Туман ҳокими мурожаатчиларнинг муаммолари билан танишиб, амалий ёрдам беришни ваъда қилди.\nТеглар: Ургут тумани\nУргутда 16 ёшли йигит каналда чўкиб кетиб, ҳалок бўлди\nОқдарё ва Ургутда ерларни катта маблағга сотаётган фермер хўжалиги раҳбарлари қўлга олинди\nУргут тумани ҳокимлиги Мерганча массивига кўчирилади\nУргутда 65 ёшли фуқаро қарийб ярим килограмм "опий" билан ушланди\nУргутда гиёҳвандлик моддаси савдосига қарши тезкор тадбир ўтказилди


Ҳайдовчи минг кишини қандай меҳмон қилди? - zarnews.uz\nҲайдовчи минг кишини қандай меҳмон қилди?\nЁши улуғ кишилар яхши эслайди: замон-замон бўлиб, ҳеч қачон бугунгидек тинчлик-хотиржамлик, маъмурчилик, фаровонлик бўлмаган. Бугунги авлодга йўқчилик, касаллик, бир бурда нонга зор, очликдан ўт, кунжара еб шишиб ўлган даврлар энди эртакдай туюлади. Давлатимиз озиқ-овқат хавфсизлигини таъминлашга алоҳида эътибор қаратиб, халқимизнинг тўқ, фаровон турмуш кечириши учун шарт-шароит яратмоқда. Дўконлар, бозорлар расталари ноз-неъматлар билан тўла. Тўй-маъракаларимизда дастурхонимизда егулик-ичгулик мўл.\nАммо… Аммо дастурхонга тортилган неъматларнинг ҳаммаси истеъмол қилиняптими? Бир киши қанчалик оч ёки, кўпол бўлсада, еб-тўймас бўлмасин дастурхондаги таомларни бир ўзи ея оладими? Тўй-маъракадан қолган овқат қолдиқлари, синдирилиб ейилмай қолган нон бўлаклари увол эмасми?\nЯқинда бир даврада кекса отахон қўшниси бўлка нон билан, яна бир киши ун билан мол боқаётганини айтиб қолди.\nИсрофгарчилик қандай пайдо бўляпти? Ҳар хил ортиқча маросим, удумлар, даҳмазаларни ким ўйлаб топаяпти?\nҲаммаси аввало тўқликдан. Кейин, манманлик, шуҳратпарастликдан. Ориятли, ўжар, билганидан қолмайдиган мағрур халқмиз. Бир-биримизга ўзимизни кўрсатиб қўйишни истаймиз. Сарф-харажат, исрофгарчиликни ўйламаймиз. “Бош ёрилса, дўппи тагида”. Еламиз, югурамиз, емаймиз-ичмаймиз, қарз-ҳавола қиламиз, лекин тўйни бошқаларникидан бир поғона ўтказиб қўйишга интиламиз.\n…Ўтган асрнинг 70-йиллари эди. Янгича, «комсомолча» тўйлар энди расм бўла бошлаган, одамлар стол-стулга дастурхон тузаб, ўртага яшиклаб ароқ қўйишни одат қилаётган пайт. Жамоа хўжалигимизда шофёр бўлиб ишлаётган йигит ўғлининг суннат тўйини шу тарзда ўтказди. Тумонат одам. Уларнинг ярими таклиф қилинган бўлса, ярими «янгича тўй»ни томоша қилишга қизиқиб келган. Тўй бошланди. Стол-дастурхон егулик-ичгуликдан синай дейди. Ўша кунлари Россиянинг Брянск шаҳридан ғўзани дефолиация қилиш учун самолётлар ёрдамга келганди. Жамоа хўжалиги меҳмонхонасида яшаётган экипаж аъзоларини меҳмон сифатида тўйга таклиф этишган экан. Ёнма-ён ўтириб қолдик. Қанча манзират қилмайлик, учувчилар эҳтиёт бўлиб дастурхонга қўл узатишарди. Қистайверганимиздан сўнг «пулини ким тўлайди?» деб сўрашди. Зиёфат бепуллигига зўрға ишонтирдик. Учувчилардан бири «70 сўм ойлик оладиган бир шофёр минг кишини қандай меҳмон қиляпти?» деб ҳайратини яширолмади.\nЎшандан бери орадан ярим аср ўтяпти. Аммо миллий урф-одат, анъаналаримизга зўрлаб тиқиштирилган «коммунистча турмуш тарзи», «коммунистча маданият» ҳаётимизда тузалмас иллат бўлиб қолди. Майли, тўйни ресторанда ўтказайлик, ташкилий ташвишларимиз анча енгиллашади. Бироқ, бу 300 кишини тўйга айтиб, 1000 кишилик дастурхон ёзиш, исрофгарчиликка йўл қўйиш дегани эмас-да.\n“Комиллик гулшани” кишиларни комилликка етаклайди\nЯхшилик мавжудлигига далилингиз борми?\n"Маърифат" лотин алифбосида чоп этилди


Бобожон Ғафуров туманининг маҳаллий расмий органлари баёнотига кўра, COVID-19 туфайли Тожикистон ва Қирғизистон ўртасидаги чегара тўлиқ назорат остига олинган.\nМазкур туман раиси Зариф Назирининг 15 июль куни айтишича, Тожикистон шимолий қисмида икки давлат ўртасидаги чегара 21 апрелдан ёпиқ, чегарадаги назорат ҳам кучайтирилган.\n«Аввал бошдан транспорт воситалари ҳаракатининг олдини олиш учун 17 та назорат-ўтиш пунктларида ҳандақ қазидик. Сўнгра фуқароларнинг ҳаракатланиши назорати устидан постлар ўрнатилди. Фуқаролар чегараларни ўзбошимчалик билан ўтмасликлари ва Қирғизистон ҳудудида ёқилғи мойлаш материаллари сотиб олмасликлари учун биз 250 та видеокамера сотиб олдик ва ўрнатдик, улар орқали куну-тун видеоёзув юритаяпмиз. Ҳозир вазият тўлиғича назорат қилинаяпти», - қайд этади туман раиси.\nТожикистоннинг Бобожон Ғафуров тумани ва Қирғизистоннинг Лайлак тумани ўртасида олдин 17 та назорат-ўтиш пунктлари амалда бўлган. Икки қўшни мамлакатнинг Хистеварз ва Арка аҳоли пунктларидаги чегара участкалари минтақавий аҳамиятга молик Хўжанд-Исфара автойўли ўртасидан ўтган. Ҳар икки давлат яшовчилари бу ерда, ҳам Тожикистон, ҳам Қирғизистон ҳудудлари бўйлаб тўсиқсиз ҳаракатланишган.\nСешанба куни Конибодомга борган, чоршанба куни ортга қайтган Хўжанд шаҳрида яшовчи кишининг Озодлик радиоси билан суҳбатда айтишича, икки давлат ўртасидаги Хистеварз ва Арка чегараси участкаларини милиция ходимлари назорат қилмоқда.\nРасмийлар Хўжанд-Конибодом автойўли мазкур чегара участкасидаги ўз ҳудудида ушланган қўшни давлат фуқароларини 14 кунлик карантинга жойлаштирмоқда. «Конибодомда яшайдиган танишларимдан бирини қирғиз расмийлари автойўлнинг қирғиз томонидаги ёқилғи қуйиш шахобчаларидан бирида қўлга олиб, уни 14 кунлик карантинга ётқизишди», - дейди суҳбатдош.\nҚирғизистоннинг Лайлак тумани билан чегарадош Бобожон Ғафуров тумани эпидемиянинг тарқалишидаги заиф туманлардан бири ҳисобланади.\nТожик-қирғиз чегарасининг узунлиги 976 километр бўлиб, унинг фақат 504 километри делимитация ва демаркация қилинган. Демаркация тўғрисидаги қарор ҳанузгача қабул қилинмаган чегаралар участкаси асосан, Сўғд ва Боткен вилоятлари ўртасидаги чегарага тўғри келади. Автомобил йўллари бу ерда икки давлат ҳудудларини бир-биридан ажратиб туради, аҳоли пунктлари ва қишлоқларни икки қисмга бўлади, бу ерларда яшовчилар эса борди келди учун барча эҳтимол тутилган йўллардан фойдаланишади.\nБобожон Ғафуров тумани биринчи тиббий-санитария ёрдами Бошқармаси маълумотига кўра, апрель охиридан бери мазкур туманнинг 234 нафар яшовчиси СOVID-19 билан оғирган, уларнинг 4 нафари вафот этган.\nМазкур бошқарма раҳбари Малика Косимованинг 15 июль куни айтишича, туманнинг 1531 нафар турғуни зотилжам ва респиратор инфекцияси билан оғриган, уларнинг 1438 нафари соғайиб, касалхонадан чиқарилган. Ҳозирги вақтда 9 нафар турғун коронавирус аломати билан шифокорлар назорати остида қолмоқда ва уларнинг аҳволи қониқарли деб баҳоланмоқда.\nҚосимованинг айтишича, туманга 9 та юк автомобилида коронавирусга чалинган оилалар учун дори-дармон, озиқ-овқат ёрдами етиб келган. Оила-аъзолари COVID-19 дан вафот этган тўртта оилага пул ёрдами кўрсатилган.


Манзилингиз:Муслимаат»Бош саҳифа»Сара мақолалар»Миллионер камбағаллар ёҳуд жигарга берилган жигар ҳақида\nBy Muslimaat on\t Iyun 9, 2015 Сара мақолалар\n—Уйни ҳам сотамиз, жигаримни ҳам бераман, фақат болам тирик қолса бўлди, – онанинг бўғзидан отилиб чиққан бу нола қалбидаги кечинмаларнинг сўздаги акси эди. Ёлғизгина қизи жигар касалига чалиниб, тузалмас дард билан оғриётгани унга тунлари уйқу бермас, кундузларини машаққат ила ўзини қийнаётган ўй-ҳаёлларда ўтказишга мажбур қиларди.\nЖамила бу хасталикка қачон чалинганини ҳеч ким билмайди. Бирдан мазаси қочди-ю, шу билан ўнгланмади. Олиб бормаган шифокори, кўрсатмаган табиби қолмади. Кўз олдида дилбандининг сўниб боришига она чидай олмаётганди. Бир неча йил аввал узатилган, икки фарзанди бор Жамила касал бўлгач, албатта, на эрига ва қайнонасига керак бўлди. Ёлғизгина онаси, кўзлари жавдираб турган фарзандлари-ю, ўзининг жигарлари куюнишди, холос.\nДавосиз экан деб, чорасизликдан қийналиб турган пайтларида Жамиланинг холаваччаси зўр бир гап топиб келди: «Бу касални тузатса бўларкан. Жамила яшайди, хола! Ҳиндистонда операция қилса бўларкан».\nЎша куни уйларида гўё Жамила дарддан батамом халос бўлгандек байрам бўлиб кетди. Шу хабарнинг ўзиёқ эгилиб қолган бошларни кўтарди. Қалбларда умид уйғотди.\n«Лекин операцияси жуда қиммат экан. Йўл ҳаққи, шифохонанинг ҳар бир куни фалон пул, меҳмонхона, ҳаммасини аввалдан тайин қилиш керак». Жияннинг бу гапи ҳаммани сергак торттирди.\n—Топамиз,– деди ота. – Мана ҳовлини сотамиз. Машинани ҳам сотамиз. Болам тузалса бўлди.\nОдатда ота-она шу, фарзанди учун ҳамма нарсадан воз кечиб юборишга тайёр. Ҳаттоки, бошидаги бошпанасини ҳам. Ўзи қаерда қолади, қаерда яшайди, кимга сиғинди бўлади? Бу ҳақида у ҳозир ўйлай олмайди. Чунки унинг фарзанди ўлим бўсағасида.\nТаниш-билишлардан операция ҳақида суриштиришди. Тошкентдаги энг яхши шифокорлардан маслаҳат олишди. Лекин масаланинг яна бир нозик томони чиқиб қолди. Операция учун беморнинг жигари батамом олиб ташланади ва унга мос бошқа инсоннинг жигаридан учдан бир қисм олиб, ўрнатилади. Энг қийин жойи эса беморга мос жигар топиш ва жигари мос келадиган инсоннинг батамом соғлом бўлишидир.\nХуллас, маслаҳат бир жойга қўйилди. Ота ва она ҳовлини сотадиган бўлишди. Унгача эса амаки ўз уйидан бир хонани укасига ва унинг оиласига таклиф этди. Қариндошлик, аҳиллик яхшида. Шунақа пайтда дарров жонингга оро киради. Жиянлардан яна бири эса операция вақти кечикмаслиги учун олдиндан пул бериб турадиган бўлди. Ҳовли сотилгач, пул унга қайтарилишига келишилди.\nШифокорлар тавсиясига кўра жигари мос келиши мумкин бўлганлар билан бирга бемор Ҳиндистонга учиб кетди. Шифохонага боришди. Аввал жигарнинг мос келиши текширилди. Жамилага мос келадиган жигар фақат онасиники бўлиб чиқди. Она бундан ниҳоятда хурсанд: «Ака-укалариники ёки отасиники тўғри келиб қолса, улар фикрларидан қайтиб қолишса-чи, деб жоним ҳалак эди. Яхшиям, меники тўғри келди».\nБоласи учун қонини берган, жонини фидо қилган, мана энди жигарини ҳам унга бермоқчи. Бундан ҳадиксираш, иккиланиш ва ёхуд бошқа бир нарсани эмас, она бахт ҳиссини туймоқда. Ахир у фарзандининг яна бир бор яшаш имконига сабаб бўлмоқда. Онаси сабаб дунёга келган эди, онаси сабаб яна яшаб қолиши мумкин.\nБарча текширувлардан ўтган она-бола жарроҳлик хонасига киришди. Операция бошланди. Она қаттиқ синовларга бардош бериши керак бўлди. Оғриқлар ўта азобли эди. Аммо қонун-қоидага кўра, жигарини бераётган инсон бирор оғриқни сезса, операция ўша заҳотиёқ тўхтатилар экан. Шу сабаб сезаётган аламини на юз ифодасидан, на овоз орқали билдирмай, она чидади, сабр қилди. Ахир у дилбандининг ҳаётини сақлаб қолмоқчи.\nОперация муваффақиятли ўтди. Она ҳам хурсанд, фарзандининг тузалишига умид уйғонди. Жамила ўзига келди. Аҳволи анча яхши. Кундан кун яхшиланиб борди. Она ҳам жигари тикланиб бораётганидан хурсанд. Операцияга киришдан аввал:\n«Ўзимга келмасам ҳам майли, ўлиб қолсам ҳам, розиман, фақат қизим тузалса бўлди, у яшаса бўлди», деган экан. Она-бола хурсанд бўлиб туришса, бир кун эрталаб уларни шифохонадан ҳайдаб чиқаришибди. Ҳали тузалмаган беморларни кўчага чиқариб қўйишибди. Иккови учун бу хатарли. Гап нимада эканлигини базўр аниқлаган она-бола, тўланган пул тугаганлигини билишибди. Ҳатто «Бир-икки кун ичида Ватанимиздан пул жўнатишади», дейишса ҳам, «мумкин эмас», деб шифохонага қўйишмабди. Ўша заҳоти яна ўша ҳожатбарор жиянга қўнғироқ бўлган. У пул жўнатиш тизими орқали кечиктирмай, ўша куннинг ўзидаёқ пулни юборган. Она-бола яна шифохонага қайтиб, даволанишни давом эттиришган. Ҳозир улар Тошкентга қайтиб келишган, икковлари ҳам соғ-омон. Тинч ҳаёт кечиришмоқда.\nБу воқеани ҳикоя қилишимизга сабаб, баъзан ўзимизга берилган неъматларга шукр қилмаслигимиздир. Тафаккур қилиб кўринг, донор инсонга пул тўланмагани ҳолда бир жигарни кўчириб бериш 50 000 доллар бўлса, агар донордан олинса бу операция 100 000 долларга тушар экан. Хўш, унда жами аъзоларимиз қанча туради? Уларнинг нархи борми?\nҲозир дунёда юрак кўчириш бўйича операциялар 250 000$, битта кўз шохпардаси 5000 $, жигар 50 000$, буйрак 40 000 – 50 000 $, орқа мия 40 000$ атрофида баҳоланмоқда. Умуман олганда, бир инсоннинг жами аъзолари учун тўланадиган миқдор: 1 миллион АҚШ долларига тенг!\nҲурматли миллионерлар! Барча нарсаларни унутиб, ўзингизга диққат билан аҳамият беринг: тани- жонингиз соғ, ўзингиз омонмисиз? Ҳамма аъзоларингиз борми? Унда нимадан нолийсиз?! Ахир сиз миллионер экансиз-ку! Аллоҳнинг неъматлари ичида ғарқ бўлиб яшаб, неъматларга шукр қиляпсизми? Қадрига етмаган неъматларимиз қанча? Биз ҳозир эслаб ўтганимиз шунчаки нархлар, холос. Лекин ҳеч ким сизга бу органлар ишлаб кетишига кафолат бермайди. Бироқ Аллоҳ бизни бус-бутун ва саломат яратди. Юрагимиз дукиллаб уриб турибди, нафас оляпмиз ва нафас чиқаряпмиз. Ахир дунёда ҳаво ололмайдиганлар қанча, юрагини сунъий урдирадиган аппаратлар ўрнатилган инсонлар қанча. Қачон буларнинг қадрига етамиз?! Уйимизда гўшт йўқлигидан, фарзандимиз янги кийим киймаётганлигидан нолиймиз. Хорижга дам олишга бориш орзуимиз ҳамон орзулигича қолаётганлигидан нолиймиз. Лекин бор неъматларни кўрмаймиз. Аслида ухлаб ётган шукр кўзини очиш, борига шукр қилишни ўрганиш пайти аллақачон етиб келган.\nАллоҳим, соғ-омон яратганингга, неъматларингга ғарқ қилиб қўйганингга шукр. Парвардигор, доимо ўзингга шукр қилувчилардан қилгин!


ЕЧЛ ўйини арафасида портлаш. «Боруссия» ҳимоячиси жароҳатланган\n23:10 / 11.04.2017\nЕЧЛнинг чорак финали доирасида «Боруссия» ва «Монако» жамоалари учрашуви олдидан портлаш рўй берган. Ушбу маълумот немислар жамоасининг твиттерида тасдиқланган.\nBild маълумотига кўра, портлаш дортмундликлар жамоаси автобуси олдида содир бўлган ва жамоанинг испаниялик ҳимоячиси Марк Бартра жароҳатланган. У айни вақтда шифохонага олиб кетилган, қурбонлар йўқлиги айтилмоқда.\nПортлаш стадиондан 10 км масофада рўй берган. Ҳозирча учрашув ўтказилиши сўроқ остида. Бартра бошланғич таркибга киритилганди, бу борада жамоа вакиллари УЕФА билан ўйиннинг ўтказилиши масаласини муҳокама қилишмоқда.\nДортмунддаги ўйин Тошкент вақти билан соат 23:45га белгиланган.\nҲодисанинг бошқа тафсилотлари ҳозирча маълум эмас.


Покистон бош вазирига суиқасд қилишга ҳаракат бўлди\n28 июн 2022, Тошкент вақти: 06:05\nПокистон расмийларининг билдиришича, Юсуф Ризо Ғилонийнинг машинаси пойтахт яқинида ўққа тутилган. Даставвал ҳукумат расмийлари бу воқеа рўй берган пайт бош вазир машинада бўлганини билдирган эди. Бироқ кейинроқ Юсуф Ризо Ғилоний ҳужум содир этилган маҳал машинада бўлмагани хабар қилинди.\nЮсуф Ризо Ғилоний мамлакатдаги парламент сайловида ғалаба қозонган Покистон халқ партияси етакчиларидан биридир. Бу партиянинг яна бир етакчиси Асиф Али Зардорий шанба кунга режалаштирилган президент сайловига ўз номзодини қўйган эди.


Калифорниялик саккиз яшар болакай чиқиндини қайта ишлашдан 40 минг доллар ишлаб топди\nКалифорниялик саккиз яшар болакай чиқиндини қайта...\n17.02.2018 14:00 0 428\nКичик Райан иш устида.\nСаккиз яшар Райан жуда ёш бўлишига қарамай, ўз бизнесини йўлга қўйди ва коллежда ўқиш учун маблағ жамғарди.\nҚайси чиқинди қайта ишлашга ярайди, қайси бири йўқ, Райан буни уч ёшидан билади. У дастлаб отаси билан анчагина бутилка йиғиб қайта ишлаш корхонасига топширган ва дастлабки маблағини ишлаб топганди.\nШундан сўнг у ўз бизнесини йўлга қўйишга қарор қилди. Дастлаб ишни қўшнилардан бошлади: уларга улкан чиқинди пакетлари берди ва уларни йиғиб қўйишни сўради. Қўшнилар чиқиндини текин беришга жон деб рози бўлишди, чунки бу атроф-муҳит тозалиги учун ҳам муҳим эди. Кейин чиқиндиларни саралаб, корхоналарга топширди. Натижада 40 минг доллар пул жамғарди.\nҲозир ёш тадбиркорнинг қирққа яқин мижози бор: улар Райандан чиқиндиларни қабул қилиб олади. У ўз фирмасининг президенти ҳамдир. Маҳаллий қонунлар вояга етмаганларга бу ҳуқуқни тақдим қилади. Отаси ҳам у билан бирга ишлайди. «Кичкина хўжайин»ни уйга олиб бориш, олиб келиш унинг зиммасида. Райан ўз уйининг орқасида чиқиндиларни саралайди. Бу ерда бешта контейнер ташкил қилинган. Улардан энг йириги шиша, биттаси қаттиқ идишлар, қолган учтаси пластик маҳсулотлар учундир.\nЁш тадбиркор ҳатто жамғарган пулининг маълум қисмини хайрия ташкилотларига йўналтиришга ҳам улгурган.\nЖамият 11/04, 20:48


Динимизда инсоф-диёнат, ўзаро тотувлик, жамиятдаги бирдамлик ва меҳр-муҳаббат каби хислатлар қадрланади. Чунки тинчлик-тотувлик ва ўзаро ҳамжиҳатлик бўлган жамият ривожланади, гуллаб-яшнайди. Одамлар орасида фитна ва ихтилоф чиқариш, бир-бирига қарши гиж-гижлаш, уларни тўғри йўлдан адаштиришга ҳаракат қилиш қаттиқ қораланади.\n“Эй мусулмонлар жамоаси! Аллоҳдан қўрқсангиз бўлмайдими?! Мен ҳали орангизда бўла туриб сизлар жоҳилият чақириқларига чорлайсизми?! Аллоҳ сизларни Исломга ҳидоятлаб қўйганидан ва у билан сизларни мукаррам қилганидан, у сабабли сизлардан барча жоҳилият ишларини узиб ташлаганидан, у сабабли сизларни куфрдан қутқариб, дилларингизни бир-бирига ошно қилганидан сўнг-а?!”,дедилар. Шундагина қавм ўзларига келиб, душман макрига алданиб қолганликларини англаб етдилар, иккала қабила аъзолари қучоқлашиб, бир-бирларидан кечирим сўрадилар\n“Ас-Сийратун набавия китобидан.\n“Фитна эса қотилликдан ҳам каттароқ (гуноҳ)дир” (Бақара сураси, 217-оят).\n“Жоним қўлида бўлган зотга қасамки, бу дунё, токи қотил нима учун ўлдираётганини, мақтул нима учун ўлдирилаётганини билмайдиган кун келмагунча, йўқ бўлмайди”. “Бу қандай рўй беради?” – дейилди.“Ҳарж (фитна аралашган уруш бўлади), ўлдирган ҳам, ўлдирилган ҳам дўзахда!”– дедилар. Имом Муслим ривояти.\nАфсуски, дунёдаги нотинч ҳудудлар ҳақида фикр қилган киши бу ҳудудлар аксар ҳолларда мусулмон диёрлари эканини англайди. Маълумотларга кўра, ўтган йилларда терроризм балосидан энг кўп азият чеккан дунёнинг 10 та мамлакатидан 8 таси мусулмон диёрлар экани аниқланган. Бу ерларда мусулмон мусулмоннинг қонини тўкмоқда, ўлдирмоқда. Ўлдираётган нима учун ўлдирмоқда, ўлдирилган нима учун қатл қилингани сўралса, тайинли жавоб йўқ, ҳеч бири билмайди. Азиз ватандошлар фитна ниҳоятда инсонни тубанликка етаклайди шундай экан мусулмонлар фитнадан огоҳ бўлиши лозим бўлади.


20:34 / 21.01.2019 25615\nДавлат раҳбари суҳбат аввалида Германияга таклиф ва Ўзбекистон делегациясига кўрсатилаётган ҳурмат-эътибор учун миннатдорлик билдириб, Ўзбекистон Германияга вақт давомида синалган ишончли шерик деб қарашини таъкидлаган.\n«Халқаро ва минтақавий аҳамиятга молик асосий масалалар бўйича позициялар ўхшаш ва яқинлиги намоён бўлди. Самарали мулоқотни икки ва кўп томонлама шаклда, жумладан, нуфузли халқаро тузилмалар доирасида изчил давом эттиришга интилиш муштарак экани тасдиқланди.\nГермания канцлери Ўзбекистон президенти раҳбарлигида иқтисодиётни модернизация қилиш ва жамиятни янада демократлаштириш борасида амалга оширилаётган ислоҳотларни юқори баҳолади. Ўзбекистоннинг Марказий Осиёда дўстлик ва ўзаро ишонч муҳитини яратиш, кўп йиллик баҳсли масалаларни тинчлик йўли билан ҳал этиш ва минтақани глобал иқтисодиётга интеграция қилиш бўйича янги минтақавий сиёсатини олқишлади», дейилади президент матбуот хизмати хабарида.\nЎзбекистонда германиялик инвесторлар иштирокида 132та фирма ва компания фаолият юритмоқда. Шундан 33таси юз фоиз немис капитали асосида тузилган, 31таси юртимизда ўз ваколатхоналарини очган. Ўзбекистон миллий банки Германиянинг 57та банки билан алоқа ўрнатган. Тошкентда «Дойче-банк» бўлими ташкил этилган.\nТошкентдаги Гёте институти, Конрад Аденауэр ҳамда Фридрих Эберт номидаги жамғармалар, Германия академик алмашинувлар хизмати ваколатхоналари ва бошқа ташкилотлар халқларимиз ўртасидаги маданий-маърифий алоқаларни ривожлантиришга ҳисса қўшмоқда. Пойтахтимиз ва бир неча вилоятларда бўлимлари бўлган «Видергебурт» немис маданият маркази, «Ўзбекистон – Германия» дўстлик жамияти фаолият юритмоқда.\nТашриф доирасида иқтисодиёт, савдо, молия, таълим, илм-фан ва инновация соҳаларига оид ҳукуматлараро ва идоралараро 9та ҳужжат имзоланди.\nТомонлар мамлакатларимиз ва халқларимиз манфаати йўлида ўзаро ҳамкорликни янада ривожлантиришга интилишини билдиришган.


Украина ва Европа Иттифоқи ўртасида визасиз тартиб қачон киритилиши мумкинлиги маълум қилинди\n20:07 / 23.12.2016\nУкраина ва Европа Иттифоқи ўртасида визасиз тартиб 2017 йилда киритилади, бироқ бунинг аниқ санаси ҳақида гапириш ярамайди, деб айтди Украина бош вазири Владимир Гройсман.\n"Фикримча, виза тартиби – бу мутлақ ўтмишдир. Аёнки, визасиз тартиб 2017 йилда жорий қилинади, бироқ аниқ санани айтмайман", деб айтди Гройсман Киевда талабалар билан учрашувда.\nЕвропа парламенти 15 декабрда учинчи давлатлар учун улар ҳудудидан муҳожирлар ва қочқинларнинг Европа Иттифоқининг битта ёки бир нечта давлатига назоратсиз оқими ҳолатига визасиз тартибни тўхтатиш механизмини маъқуллади. Бу инструментнинг тасдиқланиши Украина ва Грузия фуқароларига ЕИга қисқа муддатли сафарлар учун визасиз тартиб тақдим қилинишини тўхтатиб турган. Аввалроқ Еврокомиссиядаги манба Европа Иттифоқи Украина фуқаролари учун 2017 йил баҳорида визасиз тартибни тақдим қилиши мумкинлигини маълум қилган.\nЕвропа Иттифоқи ва Украина ўртасида виза тартибининг эркинлаштирилиши ҳақида мулоқот 2008 йилда бошланган, 2010 йил ноябрда ЕИ Украинага визасиз тартибни олиш учун ҳаракатлар режасини таклиф қилганди. Украина парламенти визасиз тартибни олиш учун ЕИ талаб қилган барча қонун лойиҳаларини қабул қилган. Еврокомиссия 2015 йил декабрда Киев томонидан барча шартлар бажарилганини тасдиқлаганди.


Мажбурий пахта йиғим-теримига қарши ҳуқуқий қўлланма « Ўзбекистон Халқ Ҳаракати\nМажбурий пахта йиғим-теримига қарши ҳуқуқий қўлланма\n07 October 2014 - 9:44\n“Ташаббус” нодавлат ташкилоти ҳуқуқшунослари пахта теримига мажбуран олиб чиқиш, жумладан, вояга етмаган шахсларни пахта теримига жалб этиш ноқонуний экани ҳақида қатор мақолалар чоп этиб келади.\nЖорий пахта мавсумида “Ташаббус” интернет саҳифасида мажбурий меҳнат борасидаги ҳуқуқий маслаҳатлар ва мақолаларни тўплаб, тартибга солиб, фуқаролар пахта йиғим-теримига мажбуран жалб этилган ҳолатларда қандай ҳуқуқий чоралар кўриши лозимлиги ҳақида махсус қўлланма тайёрлангани ҳақида хабар эълон қилинди. Қўлланмани лотин ва кирилл алифболарида, шунингдек, рус тилида тайёрланган бўлиб, унинг илова қисмида мажбурий меҳнатга жалб этилган ҳолатларда фуқаролар ёзиши лозим бўлган ариза намуналари ҳамда уларни қай тартибда ва қаерга ёзиш йўл-йўриқлари ҳам берилган.\nХусусан, қўлланма кириш қисмида Ўзбекистонда ҳар йили пахта теримига фуқароларни оммавий сафарбар қилиш давлат сиёсати даражасига кўтарилгани ҳақида сўз юритилади.\n“Теримчиларнинг бир қисми ўз ихтиёри билан чиқаётган бўлса, аксарияти мажбуран қатнашаётганлардир. Булар орасида балоғатга етмаганлар, талабалар, ҳомиладор ва ёш фарзандли аёллар ҳам бор. Ачинарлиси, амалдаги қонунчилик меҳнат қилишга мажбур этишни қатъиян тақиқласа ҳам, пахта терими билан боғлиқ бундай ноқонуний ҳолат ҳар йили такрорланади. Мазкур вазиятга чек қўйиш учун фуқаролар ўз ҳуқуқлари билан танишиб чиқиб, улардан қандай самарали фойдаланиш йўлларини ўрганиб олишлари керак. Бунда, биринчи навбатда, амалдаги қонунчиликдан мажбурий меҳнат тушунчаси қандай ўрин олгани билан танишиб чиқишлари керак ва шу қонун нормалари ёрдамига ноқонуний ҳолатларга қарши курашишлари лозим. Қўлланма мазкур масалада ёрдам бериш мақсадида ёзилди”, – дейилади қўлланмада.\nҚўлланма уч асосий бўлимдан иборат. 1-бўлим мажбурий меҳнат тушунчаси, унинг амалдаги қонунчилик билан қандай тартибга солиниши, мажбурий меҳнат қурбонлари ва шaроитлари ҳақида маълумот беради. 2-бўлим мажбурий меҳнатга қарши курашиш учун кўрилиши лозим бўлган миллий-ҳуқуқий чоралар ҳақида. Мазкур бўлимда маъмурий ва суд тартибида амалга ошириладиган ҳуқуқий чоралар, мажбурий меҳнат учун жавобгарлик, мажбурий меҳнат устидан шикоят қилиш тартиби, мажбурий меҳнат натижасида келтирилган мулкий ва маънавий зарарни ундириш йўл-йўриқлари тушунтирилган. 3-бўлим мажбурий меҳнатга қарши халқаро миқёсда ҳуқуқий чоралар кўриш тартиби ҳақида. Унда Бирлашган Миллатлар Ташкилотининг турли органларига, хусусан, Замонавий қулчилик шакллари бўйича махсус Маърузачи, Таълим олиш ҳуқуқи бўйича махсус Маърузачи ва Инсон ҳуқуқлари ҳимоячиларининг аҳволи бўйича махсус Маърузачига шикоят билан мурожаат қилиш тартиби тушунтирилган.\nУшбу Қўлланма, асосан, мажбурий меҳнат шаклларига қарши ҳуқуқий чоралар кўрмоқчи бўлган кишилар, хусусан, мажбурий меҳнат қурбонлари ва инсон ҳуқуқлари ҳимоячилари учун мўлжалланган.\nУшбу қўлланманинг аҳоли ҳуқуқий билимларини оширишда, ўз ҳақ-ҳуқуқларини талаб қилишларида ўзига хос фойдали манба бўла олишини инобатга олган ҳолда уни сайтимизда эълон қилишга қарор қилдик.\nҚўлланмани PDF форматида ўзбек тилида кўчириб олиш учун ушбу линкни босинг.\nҚўлланмани PDF форматида рус тилида кўчириб олиш учун ушбу линкни босинг.


COVID-19 бош мияга зарар етказиши мумкинлиги исботланди - Daryo\n20:39, 17.01.2022 21847\nCOVID-19 бош мияга зарар етказиши мумкинлиги исботланди\nЯнги тадқиқот шуни кўрсатадики, COVID-19 билан касалхонага ётқизилган беморлар қонида Альцгеймерга чалинган одамларникига қараганда неврологик шикастланиш билан боғлиқ оқсиллар юқори бўлади. Ушбу кашфиёт SARS-CoV-2 бош мияга зарар етказишини тасдиқлайди, деб ёзади Hi-Tech News.\nНью-Йорк университети қошидаги Гроссман тиббиёт мактаби олимлари томонидан олиб борилган янги тадқиқот COVID-19 беморларида инфекцияга чалинмаган одамларга қараганда нейродегенерациянинг еттита белгиси юқори эканини аниқлади. Батафсил таҳлил шуни кўрсатдики, касалхонага ётқизилган COVID-19 беморларида ушбу белгилар даражаси Альцгеймер касаллиги ташхиси қўйилганларга қараганда тезроқ ортган.\n«Натижалар шуни кўрсатадики, COVID-19 билан касалхонага ётқизилган беморлар, айниқса ўткир инфекция давомида неврологик аломатлар пайдо бўлган кишиларда, Альцгеймер касаллиги билан оғриганларга қараганда мия шикастланишининг белгилари юқори бўлиши мумкин», — деди NYU Langone Health профессори Женнифер А.Фронтера.\nЎртача 71 ёшда бўлишига қарамай, COVID-19 билан касалхонага ётқизилишидан олдин когнитив ёки ақлий пасайиш аломатлари бўлмаган 251 бемор тадқиқотда иштирок этган. Кейин бу одамлар икки гуруҳга — ўткир COVID-19 инфекцияси пайтида неврологик аломатлар пайдо бўлган ва пайдо бўлмаганлар гуруҳига бўлинган. Белгилар даражалари Альцгеймер касаллиги ташхиси қўйилган беморларники билан таққосланди. Ушбу ташхис остидаги 161 беморнинг ҳеч бири COVID-19 га чалинмаган эди.\nТест қилиб кўрилган учта белги — карбокситерминал убиквитин гидролаза L1 (UCHL1), умумий таубелок ва p-tau181 — ҳужайралар ўлими ва нейронлар инактивациясининг маълум кўрсаткичлари ҳисобланади. Енгил нейрофиламент (NFL) полипептид даражаси аксонларнинг шикастланиши, нейронларнинг жараёнлари билан ортади. Ўз навбатида, кислотали фибриллар оқсили (GFAP) нейронларни қўллаб-қувватлайдиган глиал ҳужайраларга зарар етказиш ўлчови ҳисобланади. Бета-амилоид эса 40 ва 42 Альцгеймер касаллиги билан оғриган беморларда тўпланиши маълум бўлган оқсиллардир. Аввалги тадқиқотлар умумий тау ва фосфорланган tau-181 (p-tau181) ҳам Альцгеймер касаллигининг ўзига хос белгиси эканини кўрсатганди, аммо уларнинг бу касалликдаги роли савол остида қолмоқда.\n«Ушбу биобелгиларнинг кўпайиши билан боғлиқ бўлган травматик мия шикастланиши, кейинчалик Альцгеймер касаллиги ёки шунга ўхшаш ақлий пасайиш ривожланишини англатмайди, лекин унинг ривожланиши хавфини оширади. COVID-19 нинг оғир шаклига чалинган одамларда бунга мойиллик бор ёки йўқлиги — бу имкон қадар тезроқ жавоб топиш керак бўлган саволдир», — деди Лангондаги Ню Ёрк университети профессори Томас М.Вишневски.\nТиббиёт фанлари номзоди COVID-19 га чалингандан кейин одамларда ҳид ва таъм билиш қобилияти йўқолиб қолишининг сабабини айтди\nОлимлар COVID-19 ақлий салоҳиятнинг пасайишига олиб келиши мумкинлигидан огоҳлантирди\n18:58 Бугун 256\n18:44 Бугун 4052\n18:37 Бугун 717\n18:31 Бугун 1507\n14:53, 18.05.2022 58680\n00:12, 19.05.2022 48892\n14:47, 19.05.2022 48679\n13:15, 19.05.2022 48544


“Титаник” кемаси аслида нима сабабдан чўккан? - Турфа олам - PressNews.uz\nБош Саҳифа / Турфа олам / “Титаник” кемаси аслида нима сабабдан чўккан?\nҚўшилди: 20 январ 2017 16:00\nДунё тарихидаги энг йирик кеманинг чўкиши 100 йил ўтиб ҳам одамларга тинчлик бермаяпти. Суперзамонавий, барча зарурий нарсалар билан жиҳозланган “Титаник” номли кема қандай қилиб айсберг билан тўқнашгани боис чўкиши мумкин эди?\nАниқланишича, кеманинг ҳалокатига муз билан тўқнашиб кетишидан бошқа омиллар ҳам сабаб бўлган. Мана уларнинг айримлари.\n“ТИТАНИК”НИНГ ЁҚИЛҒИ БЎЛМАСИДА ЁНҒИН ЧИҚҚАН\n30 йил давомида кема чўкиши тарихини ўрганаётган британиялик журналист Шенон Молони (Senan Molony) суратларни ўрганиб, айнан ёнғин сабаб кема чўккан деган хулосага келган.\nЁнғин лайнер сафарга чиқишидан олдин бошланган, уни бир неча ҳафта давомида ўчиришга ҳаракат қилишган. Журналист ёнғин ҳақида кема эгалари билгани, аммо буни йўловчилардан яширишганлигини маълум қилган.\nКема қопламаси ушбу жойда 1 000 °С ҳароратгача қизиб кетган, “Титаник” айсберг билан тўқнашганда пўлат бунга дош беролмаган — катта ёриқ юзага келган. Экспертлар бундай қизишда пўлат синувчан бўлиб қолиб, 75 % қаттиқлигини йўқотишини тасдиқлашган.\nДУРБИНЛАР ТУРГАН ХОНА ҚУЛФЛАНИБ, КАЛИТ ҚУРУҚЛИКДА ҚОЛИБ КЕТГАН\nСўнгги онда White Star Line компанияси раҳбарияти кема капитанининг биринчи ёрдамчисини ўзгартиришга қарор қилади, унинг ўрнига кўп йиллик катта кема бошқариш тажрибасига эга Генри Уайлд тайинланди. Аммо аввалги ёрдамчи Дэвид Блэр Уайлдга дурбинлар сақланадиган сейф калитини топширишни унутади.\nШу сабабли олдинда айсберг борлиги кеч пайқалган.\nҚолиб кетган дурбинлар ҳақида ҳалокатдан 95 йил ўтгач, сейф калити аукционга қўйилганида маълум бўлди.\nҲАЛОКАТНИ ЮЗАГА КЕЛТИРИШИ МУМКИН БЎЛГАН ЯНА БИР НЕЧТА ОМИЛЛАР\nЎша тунда осмонда айсбергни ёритиши мумкин бўлган ой бўлмаган, агар у бўлганида айсбергни аввалроқ пайқаш имкони бўларди.\nБошқа кемаларнинг огоҳлантиришига қарамай “Титаник” музлар ҳудудига кириб борганда тезлигини камайтирмаган. Агар кема паст тезликда бўлганида у бурилиш манёврини амалга оширолган бўларди.


Чипта пули эгасига тўлиқ қайтарилди » Новости Узбекистана сегодня: nuz.uz\nНовости Узбекистана → ҲОДИСА → Чипта пули эгасига тўлиқ қайтарилди\n08-04-2019 17:22 0 820 Рейтинг0 Чоп этиш\nЧипта пули эгасига тўлиқ қайтарилди\nФарғона вилояти Қува тумани истеъмолчиларнинг ҳуқуқларини ҳимоя қилиш жамиятига тумандаги Толмозор қишлоғида яшовчи М.Юсупов томонидан йўлланган аризада авиакасса томонидан чипта пули қайтариб берилмаётгани маълум қилинган.\nЮсупов Фарғона шаҳридаги “Омад АВИА транзит” авиакассасидаги сотувчи У.Нуридиновдан Истанбул – Олма-ота – Тошкент йўналишига фуқаро Г.Абдулазизованинг номига 1 720 393 сўм эвазига авиабилет сотиб олган. Аммо маълум сабабларга кўра, Г.Абдулазизова бу рейсда учмайдиган уча олмайдиган бўлди.\nЮсупов чипта пулини қайтариш мақсадида мурожаат қилганда, У.Нуриддинов ишни пайсалга солади ва бу ҳолат табиийки истеъмолчининг эътирозига сабаб бўлди.\nЖамият вакиллари ишни ўрганиб чиқишади ва томонларга Ўзбекистон Республикасининг “Истеъмолчиларнинг ҳуқуқларини ҳимоя қилиш тўғрисида”ги Қонуни ҳамда истеъмолчи ва хизмат кўрсатувчиларнинг ҳуқуқ ва мажбуриятлари тушунтирилди.\nНатижада, авиачипта учун тўланган маблағ истеъмолчига сотувчи У.Нуридинов томонидан ихтиёрий равишда тўлиқ қайтариб берилди.


Австралия Афғонистондан қўшинларни муддатидан олдин олиб чиқади\nАфғонистондаги Толиблар позициясини тўпдан ўққа тутаётган австралиялик аскар.\nАвстралия Бош вазири Жулия Гиллард Афғонистондаги Австралия ҳарбийлари режада белгиланганидан бир йил олдин, яъни, 2013 йил охирига қадар олиб чиқилишини эълон қилди.\nАфғонистонда Австралиянинг бир ярим минг аскари халқаро коалиция кучлари сафида хизмат қилади.\nАвстралия НАТОга аъзо бўлмаган давлатлар орасида Афғонистонга энг кўп ҳарбий жўнатган мамлакат ҳисобланади.\nАвстралия ҳарбийлари асосан Урузғон вилоятида хавфсизликни таъминлаш учун масъул бўладиган Афғонистон кучларини тайёргарликдан ўтказиш билан шуғулланади.\nАфғонистонда 2001 йилда аксилтеррор ҳаракатлари бошланганидан бери 32 нафар австралиялик аскар нобуд бўлган, 100дан ортиғи яраланган.\nЖулия Гиллард Австралия қўшинларини Афғонистондан олиб чиқиш тўғрисидаги режани АҚШнинг Чикаго шаҳрида келаси ой бўладиган НАТО саммитида тақдим этишини маълум қилди.\n- Мен, 2013 йилнинг ёзи халқаро стратегияда муҳим босқич бўлишини Чикаго саммити тан олишига ишонаман. Халқаро кучлар Афғонистон бўйлаб ёрдам берувчи кучлар вазифасини бажаришга киришиши муҳим воқеадир,- деди Жулия Гиллард.\nАвстралия Бош вазири Афғонистон Президенти Ҳамид Карзай Урузғон вилоятида хавфсизликни таъминлаш мамлакат кучлари зиммасига ўтганини “яқин ойларда” эълон қилиши билан Австралия аскарларини олиб чиқиш жараёни бошланишини айтди.\nГиллард австралиялик аскарларни олиб чиқиш 12 ойдан 18 ойгача давом этишини қўшимча қилди.\n- Мен Афғонистон Президенти Ҳамид Карзай яқин ойларда Урузғон ва бошқа вилоятларда, биринчи навбатда Урузғонда, хавфсизликни таъминлаш вазифаси Афғонистон кучларига ўтишини эълон қилишини кутяпман. Бу жараён бошланганидан кейин қўшинларни олиб чиқиш 12 ойдан 18 ойгача давом этади,- дея баёнот берди Австралия Бош вазири.\nЖулия Гиллард Халқаро кучлар 2014 йилда Афғонистондан олиб чиқилганидан кейин ҳам Австралия Афғонистон хавфсизлик кучларини тайёргарликдан ўтказишда ёрдам беришни давом эттиришини айтди.\nАвстралия Бош вазири Чикаго саммитида Афғонистон президенти НАТО давлатлари билан ҳамкорлик ҳақида шартнома имзолашини маълум қилди.\nАвстралия ҳарбийлари Афғонистондан ўз ватанига келаси йил Австралияда парламенти учун ўтказиладиган сайлов арафасида қайтади. Бироқ Гиллард бу сиёсий қарор экани ҳақидаги иддаоларни рад қилди.\nСўров натижаларига кўра, Жулия Гиллард бошчилигидаги Меҳнат рартиясининг нуфузи рақибларига нисбатан пасайиб бораётганини кўрсатган.


Бухоролик одамфуруш “ҳамкасаба”лар қўлга олинди\n09:53 / 16.04.2016\nБухоро шаҳрилик Зулфизар Равшанова (исм-фамилиялар ўзгартирилган) муқаддам бир неча марта судланиб, тегишли жазосини олган бўлса-да, бундан тўғри хулоса чиқармади. З.Равшанова 2012 йил май ойида Бухоро шаҳридаги “Сапфир” ресторанида Алеся Антонова билан танишади.\nАлесянинг ишончига кирган Зулфизар унга ўз ҳисобидан 2012 йилнинг май ойида “Тошкент-Бангкок” авиарейсига чипта олиб беради. Ўзи ушбу ойнинг ўрталарида Таиландга бориб, Бангкок аэропортида А.Антоновани кутиб олади. Сўнг Паттая шаҳридаги икки хонали ижарага олган уйига олиб бориб жойлаштиради. Бу ҳақда “Ҳуқуқ” нашри ёзмоқда.\n2013 йилнинг февраль ойига қадар ундан шаҳвоний мақсадларда фойдаланиб, одам савдоси жиноятини содир этади. З.Равшанова ўзининг жиноий ҳаракатларини давом эттириб, жиноий шериги Боғдагул Кароматова билан тил бириктириб, бухоролик Латофат Қобилованинг ишончига киради. Унга ҳам 2012 йилнинг октябрь ойида “Тошкент-Бангкок” авиарейсига чипта олиб бериб, Латофатни кузатиб қўяди. Бангкокда Латофатни Баҳдогул кутиб олиб, уни ҳам Паттая шаҳридаги ижара уйга жойлаштиради. 2013 йилнинг январигача уни меҳмонхоналарда фоҳишалик қилишга мажбурлаб, ушбу аёл ортидан ноқонуний даромад орттиради. “Ҳамкасаба”лар Самира Собитова, Ҳусниябону Пардажонова ва бошқаларни ҳам яна ўша манзилга етказиб, одам савдоси жиноятини содир этадилар.\nУлар суд томонидан Ўзбекистон Республикаси ЖКнинг тегишли моддаларига биноан жазога тортилди.


Жамият 14.06.2019 124\nХабарингиз бор, 2019 йилнинг 30 май куни Ўзбекистон Республикаси Президенти Шавкат Мирзиёев топшириғига биноан 156 нафар Ўзбекистон фуқароси, асосан аёллар ва болалар махсус авиарейсда Суриядан Тошкент шаҳрига олиб келинган эди.\nТурли йўллар билан Яқин Шарқдаги қуролли можаролар ҳудудига бориб қолган ва "Меҳр" инсонпарварлик амалиёти туфайли юртимизга қайтарилган ушбу инсонларнинг 4 нафари вилоятимиздан.\nУлар бир муддат Тошкент вилоятида жойлашган "Бўстон" сиҳатгоҳида бўлиб, саломатликларини тиклашди ва куни кеча вилоятимизга қайтишди. Қарши темир йўл вокзалида ушбу фуқароларни яқинлари, масъул ташкилотлар ҳамда кенг жамоатчилик вакиллари кутиб олишди.\n- Асли Қарши туманиданман, - дейди Суриядан Қашқадарёга қайтган аёллардан бири Меҳринисо Назарова. - Алданиб шу куйга тушдик. 2011 йилда турмуш ўртоғим билан бирга Сурияга боргандик. 8 йил давомида кўрмаган азобим, тортмаган жабру жафом қолмади. Ўғлим ўшанда ёш гўдак эди. У ҳам ана шу азоблар ичида яшади. Икки йил аввал турмуш ўртоғим вафот этди. Ҳар дақиқада ўқ овозлари ичида, доимо ўлим хавфини ҳис этиб яшардик. Муҳтожлик, очликдан жуда қийналдик, яшашга ҳолимиз қолмаганди. Бизга ишонч билдириб, юртимизга қайтарган Президентимиздан, халқимиздан бир умр миннатдормиз ва уларнинг ишончини оқлаш учун қўлимиздан келадиган барча ишларни қилишга тайёрмиз.\nТаъкидлаб ўтиш жоиз, "Меҳр" амалиёти Ўзбекистон Президенти ташаббуси билан, бевосита Ўзбекистон ҳуқуқ-тартибот органлари томонидан амалга оширилган тадбир бўлиб, у инсон ҳуқуқларини ҳимоя қилиш соҳасидаги асосий халқаро ҳужжатларга тўлиқ риоя этилган ҳолда, шунингдек, халқаро гуманитар ҳуқуқнинг меъёр ва тамойилларидан келиб чиқиб амалга оширилди. Эндиликда юртимизга олиб келинган фуқароларни иш билан таъминлаш, ижтимоий ҳимоясини ташкил этиш билан боғлиқ саъй-ҳаракатлар олиб борилмоқда.


ОТМларда мутахассисликка алоқаси йўқ фанлар 2 баравар камайтирилади | Qalampir.uz\nОТМларда мутахассисликка алоқаси йўқ фанлар 2 баравар камайтирилади\nЖамият\t15 Февраль 09:02 2768\nЎзбекистонда олий таълим тизимини янада такомиллаштириш режалаштирилмоқда. Бу ҳақда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм-маърифат ва рақамли иқтисодиётни ривожлантириш йили”да амалга оширишга оид давлат дастури лойиҳасида келтириб ўтилган.\n2020 йил 1 июнгача Ўзбекистон Республикаси Президенти қарори лойиҳаси ва амалий чора-тадбирлар ишлаб чиқилади.\n• олий таълим стандартларини хорижий тажриба асосида такомиллаштириш;\n• таълим йўналишлари ва ўқитиладиган фанларни қайта кўриб чиқиш;\n• мутахассисликка алоқаси бўлмаган фанлар сонини 2 баробар қисқартириш;\n• кредит-модуль тизимини жорий қилиш тартибини ишлаб чиқиш;\n• талабалар билимини баҳолашнинг замонавий механизмларини жорий этиш;\n• фан дастурлари ва ўқув режаларини такомиллаштириш;\n• профессор-ўқитувчилар фаолиятини янги тизимга мувофиқлаштириш;\n• ўзини-ўзи молиялашга ўтган олий таълим муассасаларининг молиявий мустақиллигини таъминлаш мақсадида уларнинг ҳуқуқий мақоми ва бюджет ташкилотидан фарқини аниқ белгилаш, шу жумладан, уларга олий таълим муассасасини ривожлантириш жамғармаси маблағларини мустақил сарфлаш ва ўз балансидаги мол-мулкни мустақил тасарруф қилиш, хусусан, мол-мулкини ижарага бериш ва келган тушумларни тўлиғича ўзида қолдириш тартибини жорий қилиш;\n• бюджет ташкилотларига нисбатан белгиланган чекловлар ўзини-ўзи молиялашга ўтган олий таълим муассасаларига татбиқ этилмаслигини белгилаш;\n• Олий ва ўрта махсус таълим вазирлиги ҳамда олий таълим муассасалари ўртасидаги муносабатлар чегарасини аниқ кўрсатиш;\n• вазирлик соҳада регулятор сифатида барча олий таълим муассасалари учун бир хил сиёсат юритиши, умумий талабларни қўйган ҳолда уларнинг таълим мазмуни ва усули борасидаги фаолиятига аралашмаслиги назарда тутилади.\nОлий таълим Давлат дастури фан\n16 Сентябрь 15:13 61105\n16 Сентябрь 23:42 35587\n17 Сентябрь 14:20 33857\n18 Сентябрь 08:06 27139\n18 Сентябрь 18:04 25600


Халқаро форумга ёшларимиз қизиқиши катта 1-08-2021, 17:45 | Zamin.uz\nБухоро шаҳрида 23 - 24 июнь кунлари бўлиб ўтадиган «Барқарор ривожланиш мақсадларига эришишда парламентлараро глобал ҳамкорлик» мавзусидаги халқаро форум юртимиз аҳолиси, хусусан, ёшларнинг катта қизиқишига сабаб бўлмоқда. Мазкур нуфузли тадбир олдидан Бухоро шаҳрида ёшлар иштирокида акция ташкил этилгани фикримиз далилидир.\nКўҳна шаҳарнинг Ёшлар марказида ўтказилган акцияда Ўзбекистон Республикаси Олий Мажлиси палаталари қўшма қарори асосида уюштирилаётган халқаро форумнинг мазмун-моҳияти ҳақида фикр-мулоҳаза юритилди. Унда сўз олган вилоят ҳокими Б.Зарипов ёшларимиз ҳар жабҳада фаол ва ташаббускор эканликларини, йигит-қизларга ўз имкониятлари, салоҳиятларини юзага чиқаришлари учун зарур шарт-шароитлар яратиб бериш давлатимизнинг устувор сиёсатига айланганини таъкидлади.\nХалқаро форумда ҳам навқирон авлоднинг келажаги билан бевосита боғлиқ долзарб масалалар муҳокама қилиниши кўзда тутилган.Бундай форумнинг илк бор мамлакатимизда, Бухорода ўтказилиши ҳам алоҳида аҳамиятга эгадир.\nАкция доирасида кўнгилочар тадбирлар ташкил этилди. Ёшлар ўзларини қизиқтирган саволларга атрофлича жавоб олдилар. Фаол ўғил-қизларга ўзбек ва жаҳон адабиёти намоёндаларининг сара асарларидан намуналар туҳфа қилинди.\nЯнгиликлар » Жамият » Халқаро форумга ёшларимиз қизиқиши катта


ЁШ ЮНОН-РУМ КУРАШЧИЛАР “УМИД НИҲОЛЛАРИ-2015” ЙЎЛИДА\nХоразм вилояти халқ таълими бошқармасига қарашли 1-сон болалар ва ўсмирлар спорт мактабида ўсмирлар ўртасида юнон-рум кураши бўйича мусобақа ташкил этилди.\nМактаб ўқувчиларининг нуфузли спорт ўйинлари ҳисобланган “Умид ниҳоллари-2015” мусобақасида қатнашувчи вилоят терма жамоасига номзодларни саралаб олиш мақсадида уюштирилган биринчиликда воҳанинг Урганч шаҳри, Янгибозор, Хива, Гурлан ва Шовот туманларидан ташриф буюрган 60 нафар ёш юнон-рум курашчи беш вазн тоифасида бел олишди.\n— Мутахассислар хулосасига кўра, энг яхши деб топилган 8 нафар иштирокчи номзодлар рўйхатига киритилди, — дейди Хоразм вилояти “Умид ниҳоллари-2015” терма жамоаси бош мураббийи Бекберган Болтаев. — Эндиликда, бу курашчиларимиз бир нечта босқичдан иборат бўлган тайёргарлик жараёнини бошлашади. Кейинчалик улар орасидан жисмоний, тактик ва техник жиҳатдан устунлигини исботлаган 4 нафари вилоятимиз терма жамоаси сафида мазкур мусобақада қатнашиш ҳуқуқига эга бўлади. Ишончим комилки, ёш юнон-рум курашчиларимиз ушбу спорт анжуманида муносиб иштирок этиб, шоҳсупадан жой олишади.


Австралиянинг Жакартадаги элчихонаси олдида кучли портлаш юз берди\nАрол Пайшанба куни эрталаб Австралиянинг Индонезиядаги элчихонаси ëнида кучли портлаш рўй берди. Натижада бир неча киши ҳалок бўлди ва ўнлаб одам жароҳатланди. Жакарта полициясига кўра¸ портлаш миналаштирилган машина воситасида амалга оширилган.\nҲозирча ушбу кучли портлаш учун масъулиятни ҳеч ким ва ҳеч қандай гуруҳ ўз зиммасига олмаган. Бироқ¸ Австралия Ташқи ишлар вазири Александр Довнер ушбу портлашни Австралияга қарши қаратилган террористик ҳужум¸ деб баҳолади.\n"Биз портлаш учун ким жавобгар эканини билмаймиз. Воқеани аниқлаш анча вақт талаб қилади. Табиийки бизнинг тахминларимиз бўйича портлаш Жамоа и-Исломия томонидан амалга оширилган"¸ - деди Австралия ташқи ишлар вазири.\nМаълум бўлишича¸ Жамоа и-Исломия Ал-Қайдага алоқадор экстремист гуруҳ бўлиб¸ ўтган беш йил мобайнида Индонезия ҳудудида 50 дан ортиқ бомба ҳужумларини амалга оширган.\nМаҳаллий вақт билан эрталаб соат ўн яримларда миналаштирилган машина портлатилгани оқибатида камида етти одам ҳалок бўлган. Яраланганлар сони юз кишидан ортиқлиги айтилмоқда.\nўтган ҳафта АҚШ ва Австралия ҳукуматлари Жакартадаги элчихона ходимлари ва Индонезияга сафар қиладиган фуқароларини эҳтимолий ҳужумлар ҳақида огоҳлантирган эди. Америка ва Австралия бундай ҳужум исломий жанггарилар томонидан амалга оширилишни тахмин қилишган эди.\nИндонизия полицияси бошлиғи ушбу портлашни бундан икки йил олдин Марриот меҳмонхонаси ва Балидаги клубларга қилиган ҳужумларга ўхшатиб¸ асосий гумон қилинаëтган гуруҳ Жамоа и-Исломия эканини таъкидлади.\nЖакартанинг мана шу бугун портлаш юз берган туманида бундан икки йил олдин бир худкуш Марриот меҳмонхонаси яқинида ўзини портлатгани оқибатида 12 киши ҳалок бўлган. 2002 йилда Балидаги тунги клублардан иккитасига қилиган ҳужум натижасида 202 одам нобуд бўлган эди. Ўшанда қурбон бўлганларнинг кўпчилиги австралиялик саëҳатчилар бўлган.


Жон Терри “Бристоль Сити”ни бошқариши мумкин / CHAMPIONAT.asia\n09:55ЕЧЛ. Чорак финалнинг олти иштирокчиси ушбу турнирда умуман ғолиб бўлмаган 3 09:49Гаттузо: “Барселона”ни босим остида ушлаб турдик” 1 09:12Cобиқ ҳакам: “Чақир Лангленинг голини ҳисобга олмаслиги лозим эди” 25 08:35Фрэнк Лэмпард: “Бундай мағлубиятдан кейин бирор нима дейиш қийн. “Челси” ҳали қайтади” 10 08:21Кике Сетьен: "Чорак финалда “Бавария”га осон бўлмайди, "Барселона"га ҳам..." 24 07:52ЕЧЛ. “Барселона” етти йилдан буён ўз майдонида мағлуб бўлмай келмоқда 16 07:35Антонио Конте: “Интер Европа Лигасида ғолиб чиқиши учун қўлимдан келган барча ишни қиламан” 4 07:26Флик: "Асосий эътиборни Мессига қаратмоқчи эмасмиз. Ўзимизнинг кучли томонларимизни кўрсатмоқчимиз” 26 05:50ЕЧЛ. "Барселона" - "Наполи" 3:1 5 05:45ЕЧЛ. "Бавария" - "Челси" 4:1 1 05:40РПЛ. "Тамбов" - "Ростов" 0:1 1 02:17ЕЧЛ. Чорак финалнинг барча жуфтликлари маълум бўлди 51 02:10Olamsport: Ўзбек боксчисига қарши жанг ҳақида фикр билдирган спортчи, Хабибнинг энг хавфли рақиби 0 02:05ЕЧЛ. Лэмпарднинг "Челси"си антирекорд ўрнатди 17 02:00ЕЧЛ. "Барселона" "Наполи" устидан ишончли ғалабага эришди ва кейинги босқичда "Бавария" билан тўқнашади 281\nЖон Терри “Бристоль Сити”ни бошқариши мумкин\n07 июл 00:24\nТеглар : Астон Вилла ЧелсиБристоль СитиЖон Терри\n“Челси” нинг собиқ сардори, айни пайтда “Астон Вилла” клуби устози Жон Терри “Бристоль Сити” жамоасига бош мураббий этиб тайинланиши мумкин, дея хабар бермоқда Football Insider.\nЭслатиб ўтамиз, куни кеча “Бристоль Сити” раҳбарияти кетма-кет тўртта мағлубиятдан кейин жамоа бош мураббийи Ли Жонсонни истеъфога чиқарганди. “Бристоль Сити” айни пайтда Чемпионшип турнир жадвалида 41 учрашувда 55 очко жамғариб, 12-поғонада бормоқда. Мусобақа жадвалида эса 78 очко жамғарган “Лидс Юнайтед” пешқадамлик қилмоқда.\nТерри “Челси”да футболчи сифатида беша карра Англия чемпиони ва кубоги соҳиби, шунингдек Европа Чемпионлари лигаси ва Европа Лигасида ғолиб чиққан. 2018 йилнинг октябрида у футболчилик фаолиятини якунлаган.\nЕЧЛ. Чорак финалнинг олти иштирокчиси ушбу турнирда умуман ғолиб бўлмаган 3\nФрэнк Лэмпард: “Бундай мағлубиятдан кейин бирор нима дейиш қийн. “Челси” ҳали қайтади” 10\nЕЧЛ. "Бавария" - "Челси" 4:1 1\nЕЧЛ. Лэмпарднинг "Челси"си антирекорд ўрнатди 17\nЕЧЛ. "Бавария" — "Челси": Асосий таркиблар маълум! 25\n"Championat.asia" ходимлари бугунги учрашувлар натижасини тахмин қилишди 54\n07 июл 02:04:40


Амос — Dilkashradio.com\nАссалому алайкум қадрли биродарлар. Суҳбатимизнинг бугунги қаҳрамони пайғамбар Амос. Бу пайғамбар машхурлардан бўлмаса ҳам Худо учун муҳим вазифани бажарган шахс ҳисобланади. Муқаддас Каломни диққат билан ўқисангиз, пайғамбарларнинг вазифаси деярли бир хил бўлганини кўрасиз. Улар гуноҳ, айблаш, яқинлашиш, ҳукм қилиш, тавба қилишга чақирув, ва қайта тиклаш учун ваъда ҳақида хабар келтиришган. Амос 10 та қабиладан иборат халққа хизмат қилган. Худо билан ахдлашган халқнинг бу гуноҳлари бориб турган қабиҳлик эди. Халқнинг Худонинг йўлидан четга оғгани, Унинг қонунларига итоатсизлик қилгани учун Худо уларни маъжусийлардан кўра қаттиқроқ жазога муносиб кўрди. Чунки маъжусийлар Худони билмаган, танимаган ҳолда гуноҳ қиладилар, Худонинг халқи эса Унинг мўъжизаларини кўрган, унинг лаззатидан баҳраманд бўлган, У билан ахдлашган ҳолда йўлдан оғиб гуноҳ қиладилар.\nАйнан шунинг учун ҳам Худонинг халқи қаттиқроқ жазоланди. Бу ҳолат биз имонлиларга ҳам жуда мос келади. Имонли Худони билгани ва танигани ҳолда гуноҳ қилса, унинг жазоси оғирроқ бўлади. Бошқалар гуноҳ қилса ҳам бу қадар қаттиқ жазоланмаслиги мумкин. Билмай гуноҳ қилганни узри бор, аммо билиб туриб гуноҳ қилганни жазоламасликнинг иложи йўқ. Амос эса ўша халқни тўғри йўлга қайтариш, акс ҳолда Худонинг жазоси муқаррарлиги ҳақида огоҳлантирди.\nАмос пайғамбар ким? У асли қаерлик? Амос Жанубий Фаластиннинг тоғли шаҳари бўлган Текоалик эди. Текоа Байтлаҳмдан жанубидан 6 мил узоқликда жойлашган эди. У пайғамбар бўлишга тайёрланмаган ёки унинг бирор пайғамбар устози ҳам бўлмаган. У ўзи ҳақида каломда берган маълумотларига кўра, у чўпон ва сикрамур терувчиси бўлган.\nСикрамур бу ёввойи анжирнинг бир тури бўлиб, то уни эзиб қўймагунча пишмайди. Амос оддий ишчи бўлса ҳам Худованд уни Ўзининг элчиси бўлишга чақирди. У очиқ ҳавода, табиат қўйнида яшашга ўрганган, шунинг учун ҳам тунда осмонда юлдузлар чарақлаган пайтда Худога қулоқ солиб, У билан муносабатда бўлишни ўрганди. Бизнинг орамизда ҳам оддий ишчилар, кўп. Аммо Худо кишининг вазифасига эмас, қалбига қулоқ тутишини Амос пайғамбар мисолида ҳам кўришимиз мумкин. У пайғамбарликка ўргатилмаган бўлса ҳам, Худонинг чақириғидан кейин, аста-секин ўрганиб олди. Биз ҳам Худо бизга берган топшириқни бажаришга аста-секин ўрганамиз. Бирор бир нарсада хато қилсак тушкунликка тушишнинг ҳожати йўқ. Худо бизни шу ишга лойиқ кўрибдими, демак ҳар доим Унинг ўзи бизга мададкор бўлади.\nАгар Амос пайғамбар хизмати даврини кўриб чиқадиган бўлсак бугунки кун кишилари у даврни «Олтин Давр» деб аташади. Яҳудода Уззиё, Исроилда Йеребоам 2 ҳукмронлик қилаётган пайт шоҳликлар гуллаб яшнаган. Гарчи давлат гуллаган бўлса ҳам, халқнинг маънавий ва руҳий аҳволи ҳавас қилгулик аҳволда эмасди. Уларнинг руҳий аҳволи энг даҳшатли жазога муносиб эди. Айнан Йеребоам Исроилда иккита олтин бузоқ ясаттирди. Қуддусга бораётган ўн қабила кишилари ўша ерда қурбонлик қилишни одат қилиб олишди. Табиийки, Амос пайғамбар халқни ва шоҳни бу гуноҳнинг оқибати даҳшатли бўлишини огоҳлантирди. У халқ билан Худо орасида хабарчи бўлиб хизмат қилди. Бугун ҳам бизни огоҳлантирадиганлар бор, бироқ Худога қулоқ солиш ёки солмаслик бизнинг иҳтиёримизда. Қандай қарор қилсак ҳам, қилган қароримизга кўра ҳосилини оламиз.\nЮнус ҳақида 2 қисм\nҲўшея 2 қисм


Ўзбекистон-Қирғизистон савдо айланмаси режалаштирилган 500 миллион долларлик кўрсаткичга яқинлашди\nЎзбекистоннинг Қирғизистондаги элчиси Комил Рашидов.\nЎзбекистон ва Қирғизистон ўртасидаги савдо ҳажми 500 миллион долларга яқинлади. 2019 йилнинг биринчи ярим йиллигида товар айрибошлаш 446 миллион долларга етди. Бу ҳақда Ўзбекистоннинг Қирғизистондаги элчиси Комил Рашидов Бишкекнинг “Кабар” агентлигига берган суҳбати чоғида билдирди.\nКомил Рашидовга кўра, 2018 йилда икки давлат ўртасидаги савдо кўлами 160, 5 миллион доллар бўлган эди холос.\n“Ишонаманки, давлатларимизда ўзаро савдо ҳажмини яқин пайтларда 1 миллиард долларга етказиш учун барча имкониятлар ва ресурслар мавжуд”, деди элчи.\nПрезидент Шавкат Мирзиёев 2017 йилнинг сентябрида давлат ташрифи билан Бишкекда бўлган ва ўшанда икки давлат ўртасидаги савдо ҳажмини 500 миллион долларга етказиш ҳамкорликнинг асосий мақсадларидан бири сифатида эълон қилинган эди.